Proposta għal REGOLAMENT TA’ IMPLIMENTAZZJONI TAL-KUNSILL li jimponi dazju kumpensatorju definittiv fuq importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw jew li huma kkunsinnati mir-Repubblika Popolari taċ-Ċina /* COM/2013/0760 final - 2013/0370 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Raġunijiet u għanijiet tal-proposta Din il-proposta tikkonċerna l-applikazzjoni tal-Artikolu 10 tar-Regolament tal-Kunsill (KE) Nru 597/2009 tal-11 ta’ Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea. Kuntest ġenerali Din il-proposta ssir fil-kuntest tal-implimentazzjoni tar-Regolament bażiku u hija r-riżultat ta’ investigazzjoni li twettqet b’konformità mar-rekwiżiti sostantivi u proċedurali stipulati fir-Regolament bażiku. Dispożizzjonijiet eżistenti fil-qasam tal-proposta Miżuri antidumping provviżorji kienu imposti fuq l-istess prodott permezz tar-Regolament tal-Kummissjoni (UE) Nru 513/2013 (ĠU L 152, 5.6.2013, p. 5). Proposta parallela sabiex jiġu imposti miżuri antidumping definittivi. Konsistenza ma’ politiki u għanijiet oħrajn tal-Unjoni Mhux applikabbli. 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT Konsultazzjoni ta’ partijiet interessati Il-partijiet interessati kkonċernati mill-proċediment kellhom il-possibbiltà li jiddefendu l-interessi tagħhom matul l-investigazzjoni, b’konformità mad-dispożizzjonijiet tar-Regolament bażiku. Ġbir u użu tal-kompetenza Ma kien hemm ebda bżonn ta’ kompetenza esterna. Valutazzjoni tal-impatt Din il-proposta hija r-riżultat tal-implimentazzjoni tar-Regolament bażiku. Ir-Regolament bażiku ma jipprovdix għal valutazzjoni ġenerali tal-impatt iżda fih lista eżawrjenti ta’ kundizzjonijiet li jridu jkunu vvalutati. 3. ELEMENTI LEGALI TAL-PROPOSTA Sommarju tal-azzjoni proposta Fit-8 ta’ Novembru 2012, il-Kummissjoni fetħet proċediment antisussidji dwar l-importazzjonijiet ta’ moduli fotovoltajċi tas-siliċju kristallin u komponenti ewlenin (jiġifieri ċelloli u wejfers) li joriġinaw mir-Repubblika Popolari taċ-Ċina. L-investigazzjoni sabet sussidju tal-prodott ikkonċernat, li kkaġuna dannu għall-industrija tal-Unjoni. L-investigazzjoni sabet ukoll li l-impożizzjoni ta’ miżuri antisussidji ma tmurx kontra l-interess tal-Unjoni. Għalhekk, huwa propost li l-Kunsill jadotta l-proposta mehmuża għal Regolament sabiex jimponi miżuri antisussidji definittivi fuq l-importazzjonijiet ta’ moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw mir-Repubblika Popolari taċ-Ċina. L-ambitu tal-prodott soġġett għal miżuri ma jinkludix wejfers li għall-ewwel kienu parti mill-investigazzjoni. Dan għaliex il-wejfers għandhom karatteristiċi speċifiċi differenti mill-prodott ikkonċernat. Bażi ġuridika Ir-Regolament tal-Kunsill (KE) Nru 597/2009 tal-11 ta’ Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (“ir-Regolament bażiku”). Prinċipju ta’ sussidjarjetà Il-proposta hija fil-kompetenza esklussiva tal-Unjoni. Għaldaqstant, il-prinċipju ta’ sussidjarjetà ma japplikax. Prinċipju ta’ proporzjonalità Il-proposta tikkonforma mal-prinċipju ta’ proporzjonalità għar-raġunijiet li ġejjin: Il-forma tal-azzjoni hija deskritta fir-Regolament bażiku msemmi hawn fuq u ma tħalli ebda ambitu għal deċiżjoni nazzjonali. Indikazzjoni ta’ kif il-piż finanzjarju u amministrattiv li jaqa’ fuq l-Unjoni, gvernijiet nazzjonali, awtoritajiet reġjonali u lokali, operaturi ekonomiċi u ċittadini huwa minimizzat u proporzjonat għall-għan tal-proposta mhijiex applikabbli. Għażla tal-istrumenti Strument propost: Regolament. Mezzi oħrajn ma jkunux adegwati għaliex ir-Regolament bażiku ma jipprovdix għal għażliet alternattivi. 4. IMPLIKAZZJONI TAL-BAĠIT Il-proposta ma għandha ebda implikazzjoni għall-baġit tal-UE. 2013/0370 (NLE) Proposta għal REGOLAMENT TA’ IMPLIMENTAZZJONI TAL-KUNSILL li jimponi dazju kumpensatorju definittiv fuq importazzjonijiet ta' moduli fotovoltajċi tas-siliċju kristallin u komponenti ewlenin (jiġifieri ċelloli) li joriġinaw jew li huma kkunsinnati mir-Repubblika Popolari taċ-Ċina IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament tal-Kunsill (KE) Nru 597/2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea[1], u b’mod partikolari l-Artikolu 17 tiegħu, Wara li kkunsidra l-proposta ppreżentata mill-Kumissjoni Ewropea, wara li kkonsulta l-Kumitat Konsultattiv, Billi: 1. PROĊEDURA 1.1. Bidu (1) Fit-8 ta’ Novembru 2012, il-Kummissjoni Ewropea (il-“Kummissjoni”) ħabbret permezz ta’ notifika ppubblikata f’Il-Ġurnal Uffiċjali tal-Unjoni Ewropea[2] (“Notifika ta’ Bidu”), il-bidu ta’ proċediment antisussidji fir-rigward tal-importazzjonijiet fl-Unjoni ta’ moduli fotovoltajċi tas-siliċju kristallin u komponenti ewlenin (jiġifieri ċelloli u wejfers) li joriġinaw mir-Repubblika Popolari taċ-Ċina (“RPĊ” jew il-“pajjiż ikkonċernat'). (2) Il-proċedura antisussidji tnediet wara lment ippreżentat fis-26 ta’ Settembru 2012 minn EU ProSun (“l-ilmentatur”) f’isem il-produtturi li f’dan il-każ jirrappreżentaw iktar minn 25 % tal-produzzjoni totali tal-Unjoni ta’ moduli fotovoltajċi tas-siliċju kristallin u komponenti ewlenin. L-ilment kien fih evidenza prima facie ta’ sussidju tat-tali prodott u ta’ dannu materjali li rriżulta minnu, li tqieset biżżejjed biex tiġġustifika l-bidu ta’ proċediment. (3) Qabel il-bidu tal-proċediment u b’konformità mal-Artikolu 10(7) tar-Regolament tal-Kunsill (KE) Nru 597/2009 tal-11 ta’ Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (“ir-Regolament bażiku”)[3], il-Kummissjoni nnotifikat lill-Gvern tar-RPĊ (“il-GTĊ”) li kienet irċeviet ilment iddokumentat kif suppost li jallega li l-importazzjonijiet sussidjati ta’ moduli fotovoltajċi tas-siliċju kristallin u komponenti ewlenin li joriġinaw mir-RPĊ kienu qegħdin jikkaġunaw dannu materjali lill-industrija tal-Unjoni. Il-GTĊ kien mistieden għal konsultazzjonijiet bil-għan li tiġi ċċarata s-sitwazzjoni fir-rigward tal-kontenuti tal-ilment u sabiex tinstab soluzzjoni maqbula b’mod reċiproku. Il-GTĊ aċċetta l-offerta ta’ konsultazzjonijiet li mbagħad saru. Matul il-konsultazzjonijiet, ma setgħet tinstab ebda soluzzjoni miftehma b’mod reċiproku. Madankollu, ittieħdet nota tal-kummenti li saru mill-GTĊ dwar in-nuqqas ta’ kumpensabbiltà tal-iskemi elenkati fl-ilment. Wara l-konsultazzjonijiet, daħlu sottomissjonijiet mill-GTĊ. 1.2. Proċediment antidumping parallel (4) Fis-6 ta’ Settembru 2012, il-Kummissjoni ħabbret permezz ta’ notifika ppubblikata f’Il-Ġurnal Uffiċjali tal-Unjoni Ewropea[4], il-bidu ta’ proċediment antidumping dwar importazzjonijiet fl-Unjoni ta’ moduli fotovoltajċi tas-siliċju kristallin u komponenti ewlenin (jiġifieri ċelloli u wejfers) li joriġinaw mir-RPĊ. (5) Fis-6 ta’ Ġunju 2013, il-Kummissjoni, permezz tar-Regolament (UE) Nru 513/2013[5], imponiet dazju antidumping provviżorju fuq l-importazzjonijiet ta’ moduli fotovoltajċi tas-siliċju kristallin u komponenti ewlenin (jiġifieri ċelloli u wejfers) li joriġinaw jew li huma kkunsinnati mir-RPĊ (“Regolament antidumping provviżorju”). (6) L-analiżijiet tad-dannu li saru f’din l-investigazzjoni antisussidji u antidumping huma bbażati fuq l-istess definizzjoni tal-industrija tal-Unjoni, il-produtturi rappreżentanti tal-Unjoni u l-perjodu tal-investigazzjoni u wasslu għal konklużjonijiet identiċi sakemm ma jkunx speċifikat mod ieħor. Dan tqies xieraq sabiex tiġi simplifikata l-analiżi tad-dannu u sabiex jinkisbu sejbiet konsistenti fiż-żewġ proċedimenti. Għal din ir-raġuni, kummenti dwar l-aspetti tad-dannu mressqa fi kwalunkwe wieħed minn dawn il-proċedimenti ttieħdu inkunsiderazzjoni fiż-żewġ proċedimenti. 1.3. Reġistrazzjoni (7) Wara talba mill-ilmentatur appoġġata mill-evidenza meħtieġa, il-Kummissjoni adottat fl-1 ta’ Marzu 2013 ir-Regolament Nru 182/2013 li jagħmel l-importazzjonijiet ta’ moduli fotovoltajċi bis-silikon kristallin u l-komponenti ewlenin (jiġifieri ċelloli u wejfers) li joriġinaw fi jew li huma kkonsinjati mir-Repubblika Popolari taċ-Ċina soġġetti għar-reġistrazzjoni mis-6 ta’ Marzu 2013. (8) Uħud mill-partijiet interessati ddikjaraw li d-deċiżjoni għar-reġistrazzjoni tal-importazzjonijiet ma kellhiex bażi, peress li l-kundizzjonijiet ma kinux issodisfati skont l-Artikolu 24(5) tar-Regolament bażiku. Madankollu, dawn id-dikjarazzjonijiet ma kinux sostanzjati jew ibbażati fuq evidenza fattwali. Fiż-żmien li ttieħdet id-deċiżjoni biex jiġu rreġistrati l-importazzjonijiet, il-Kummissjoni kellha biżżejjed evidenza prima facie biex tiġġustifika l-bżonn li jiġu rreġistrati l-importazzjonijiet, b’mod partikolari żieda qawwija kemm f’termini ta’ importazzjonijiet assoluti kif ukoll f’temini ta’ sehem mis-suq. Għaldaqstant, id-dikjarazzjonijiet f’dan ir-rigward kellhom jiġu rifjutati. 1.4. Partijiet ikkonċernati mill-proċediment (9) Il-Kummissjoni avżat b’mod uffiċjali lill-ilmentaturi, lil produtturi oħrajn magħrufa tal-Unjoni, il-produtturi esportaturi magħrufa fir-RPĊ, l-awtoritajiet tar-RPĊ u importaturi magħrufa bil-bidu tal-proċediment. Il-partijiet interessati ngħataw l-opportunità li jiddikjaraw il-fehmiet tagħhom bil-miktub u li jitolbu smigħ matul il-perjodu ta’ żmien stipulat fin-Notifika ta’ Bidu. (10) Fid-dawl tan-numru apparentement għoli ta’ produtturi esportaturi, produtturi tal-Unjoni u importaturi mhux relatati, kull produttur esportatur u importatur mhux relatat magħruf intalab iħabbar lilu nnifsu lill-Kummissjoni u jipprovdi, kif speċifikat fin-Notifika ta’ Bidu, informazzjoni bażika dwar l-attivitajiet tiegħu relatati mal-prodott ikkonċernat matul il-perjodu tal-investigazzjoni kif definit fil-premessa (38) hawn isfel. Din l-informazzjoni ntalbet skont l-Artikolu 27 tar-Regolament bażiku sabiex il-Kummissjoni tkun tista’ tiddeċiedi fuq jekk ikunx hemm bżonn kampjunar u, jekk iva, tagħżel il-kampjuni. L-awtoritajiet tal-RPĊ ġew ikkonsultati wkoll. (a) Il-kampjunar tal-produtturi esportaturi (11) Għall-ewwel, 121 produttur esportatur/grupp ta’ produtturi Ċiniżi pprovdew l-informazzjoni mitluba u qablu li jkunu inklużi f’kampjun. Il-kumpaniji li kkooperaw jirrappreżentaw iktar minn 80 % mill-volum totali ta’ esportazzjoni taċ-Ċina. Fuq il-bażi tal-informazzjoni riċevuta mill-produtturi esportaturi u skont l-Artikolu 27 tar-Regolament bażiku, fil-bidu l-Kummissjoni pproponiet kampjun ta' seba' produtturi esportaturi/gruppi ta' produtturi esportaturi. (12) Il-kampjun magħżul ta' seba' gruppi ta' kumpaniji jikkonsisti fi tliet esportaturi li jikkooperaw bl-akbar volum ta' esportazzjonijiet ta' moduli, iż-żewġ esportaturi li jikkooperaw bl-akbar volum ta' esportazzjonijiet ta' ċelloli u ż-żewġ esportaturi li jikkooperaw bl-akbar volum ta' esportazzjonijiet ta' wejfers. Il-kampjun ta’ dawn is-seba’ gruppi ta’ produtturi esportaturi serva bħala l-bażi biex jiġi ddeterminat il-livell ta’ sussidju għal dawk il-gruppi kif ukoll il-livell ta’ sussidju għall-produtturi esportaturi kollha li kkooperaw mhux inklużi fil-kampjun, kif mitlub mill-Artikoli 15(2) u 15(3) tar-Regolament bażiku. Kif spjegat fil-premessa (46) hawn isfel, il-Kummissjoni eskludiet il-wejfers mill-ambitu tal-prodott fl-istadju definittiv tal-investigazzjoni. Ċerti kumpaniji ġew magħżula fil-kampjun fuq il-bażi tal-akbar volumi ta' esportazzjonijiet ta' wejfers tagħhom. Madankollu, wara li ttieħed inkunsiderazzjoni li l-Kummissjoni diġà kienet investigat dawn il-kumpaniji, ivverifikat id-dejta ppreżentata minnhom u anki l-fatt li dawn il-kumpaniji kollha kellhom esportazzjonijiet sinifikanti ta’ moduli u/jew ċelloli, ma tqiesx li hemm bżonn li jiġi emendat il-kampjun. (13) Eventwalment, in-numru ta’ produtturi esportaturi fil-kampjun tqies li sar tmien kumpaniji/gruppi. Dan għaliex, għad li għall-ewwel kien irrapportat li Jinko Solar Co. Ltd u Renesola Jiangsu Ltd kienu relatati, wara ġie stabbilit li ma kinux. (b) Kampjunar tal-produtturi tal-Unjoni (14) Fin-Notifika ta’ Bidu, il-Kummissjoni ħabbret li kienet għażlet b’mod provviżorju kampjun ta’ produtturi tal-Unjoni. Kull produttur tal-Unjoni u assoċjazzjoni tal-produtturi magħrufa ġew informati dwar l-għażla tal-kampjun provviżorju ta’ produtturi tal-Unjoni. Dan il-kampjun provviżorju kkonsista f’disa’ produtturi tal-Unjoni minn madwar 215-il produttur tal-Unjoni li kienu magħrufa qabel il-bidu tal-investigazzjoni li jipproduċu l-prodott simili, magħżula fuq il-bażi tal-ikbar volum rappreżentattiv ta’ produzzjoni, billi ttieħed inkunsiderazzjoni l-volum ta’ bejgħ u l-post ġeografiku li seta’ raġonevolment ikun investigat matul iż-żmien disponibbli. Kien żgurat li l-kampjun ikopri kemm produtturi tal-Unjoni integrati vertikalment kif ukoll produtturi mhux integrati. Il-partijiet interessati kienu mistiedna wkoll sabiex jiddikjaraw il-fehmiet tagħhom dwar il-kampjun provviżorju. (15) Bosta partijiet interessati qajmu l-oġġezzjonijiet li ġejjin dwar il-kampjun provviżorju ta’ produtturi tal-Unjoni: (i) Uħud mill-partijiet qalu li l-informazzjoni limitata pprovduta fir-rigward tal-kampjun magħżul b’mod provviżorju ma kinitx biżżejjed u żammithom milli jagħmlu xi kumment sinifikanti dwar il-kampjun propost. B’mod partikolari, ikkritikaw il-fatt li l-identità tal-produtturi tal-Unjoni nżammet kunfidenzjali u talbu li jiġu ddivulgati l-Istati Membri fejn jinsabu l-produtturi tal-Unjoni fil-kampjun, kif ukoll is-sehem tal-produzzjoni tal-produtturi tal-Unjoni fil-volum totali ta’ produzzjoni ta’ moduli u ċelloli fotovoltajċi (PV) u l-perċentwal ta’ produzzjoni u bejgħ rappreżentat mill-kumpaniji fil-kampjun b’mod individwali u mill-kampjun inġenerali. (ii) Il-metodu użat biex jingħażel il-kampjun ġie kkontestat għar-raġunijiet li “jħallat tliet stadji differenti”, jiġifieri l-appoġġ għall-bidu tal-investigazzjoni, id-definizzjoni tal-industrija tal-Unjoni u l-kampjunar. Għalhekk, kien iddikjarat li ma kienx ċar jekk l-industrija tal-Unjoni diġà kinitx definita fi żmien l-għażla tal-kampjun, u għalhekk jekk il-kampjun jistax jitqies rappreżentattiv. Mingħajr id-definizzjoni tal-industrija tal-Unjoni fl-istadju ta’ kampjunar, il-partijiet interessati ma setgħux jivverifikaw jekk il-kampjun provviżorju kienx rappreżentattiv, u b’hekk jekk fuq il-bażi tal-kampjun setgħetx tiġi vvalutata kif suppost is-sitwazzjoni tal-industrija tal-Unjoni matul il-perjodu tal-investigazzjoni kif definita fil-premessa (38) hawn isfel. Barra minn hekk, kien iddikjarat li ma kienx xieraq li jingħażel il-kampjun provviżorju fuq il-bażi tat-tweġibiet tal-produtturi tal-Unjoni għall-analiżi tal-appoġġ għall-bidu tal-investigazzjoni. (iii) Kien iddikjarat ukoll li l-kampjun provviżorju ntgħażel sempliċiment fuq il-bażi tal-kumpaniji li esprimew l-appoġġ tagħhom għal din l-investigazzjoni. (iv) Parti minnhom iddikjarat li, peress li l-kumpaniji integrati vertikalment huma inklużi fil-kampjun provviżorju, il-volum ta’ produzzjoni ta’ ċelloli jista’ jkun magħdud darbtejn jew tliet darbiet, u dan jixħet dubji fuq ir-rappreżentattività ġenerali tal-kampjun. Intalab sabiex għall-produtturi integrati vertikalment, jingħadd biss il-volum ta’ produzzjoni tal-moduli, iżda mhux il-volum taċ-ċelloli. (v) L-istess parti allegat li d-dejta li fuqha kienet ibbażata l-għażla tal-kampjun kienet tal-inqas parzjalment mhux kredibbli u dan jista’ jħalli impatt fuq ir-rappreżentattività tal-kampjun provviżorju sħiħ. (vi) Parti minnhom ipprovdiet lista li allegatament fiha madwar 150 produttur addizzjonali tal-Unjoni tal-prodott simili, u ddikjarat li tal-inqas kellhom jittieħdu inkunsiderazzjoni għall-finijiet tal-għażla ta’ kampjun ta’ produtturi tal-Unjoni. (16) L-argumenti mqajma mill-partijiet kienu indirizzati kif ġej: Il-produtturi tal-Unjoni talbu li l-ismijiet tagħhom jinżammu kunfidenzjali minħabba r-riskju ta’ ritaljazzjoni. Tabilħaqq kien hemm theddid reali kontra l-produtturi tal-Unjoni sabiex issirilhom ħsara fin-negozju tagħhom kemm fl-Unjoni kif ukoll barra. Il-Kummissjoni qieset li dawn it-talbiet kienu sostanzjati biżżejjed biex jintlaħqu. Id-divulgazzjoni tal-post jew is-sehem fil-produzzjoni u l-bejgħ ta’ produtturi individwali tal-Unjoni magħżula fil-kampjun faċilment setgħet tikxef l-identità tal-produttur ikkonċernat u t-talbiet f’dan ir-rigward kellhom jiġu rifjutati. (17) Il-Kummissjoni ma “ħawditx” id-determinazzjoni tal-appoġġ għall-bidu tal-investigazzjoni, id-determinazzjoni tal-industrija tal-Unjoni u l-għażla ta’ kampjun provviżorju peress li dawn l-istadji baqgħu indipendenti minn xulxin u ttieħdet deċiżjoni fuqhom b’mod separat. Ma ntweriex kemm l-użu tad-dejta dwar il-produzzjoni u l-bejgħ ipprovduta mill-produtturi tal-Unjoni fil-kuntest tal-analiżi tal-appoġġ għall-bidu tal-investigazzjoni kien affettwa r-rappreżentattività tal-kampjun. Fil-bidu, l-industrija tal-Unjoni tabilħaqq kienet definita b’mod provviżorju. L-informazzjoni kollha għad-dispożizzjoni dwar il-produtturi tal-Unjoni, inkluża informazzjoni pprovduta fl-ilment u d-dejta miġbura mill-produtturi tal-Unjoni u partijiet oħrajn qabel il-bidu tal-investigazzjoni, intużat sabiex tiġi stabbilita b’mod provviżorju l-produzzjoni totali tal-Unjoni għall-perjodu tal-investigazzjoni, kif definita fil-premessa (38) hawn isfel. (18) Il-produtturi kollha tal-Unjoni li wieġbu l-mistoqsijiet relatati mal-appoġġ għall-bidu tal-investigazzjoni ġew ikkunsidrati għall-kampjun, irrispettivament x’kienu jappoġġaw, jopponu jew jekk ma esprimew ebda opinjoni dwar l-investigazzjoni. Għaldaqstant, din id-dikjarazzjoni ġiet rifjutata. (19) Il-kwistjoni ta’ għadd doppju/triplu ġiet ikkunsidrata meta ntgħażel il-kampjun provviżorju. Deher li l-esklużjoni tal-produzzjoni u l-bejgħ ta’ ċelloli tal-produtturi tal-Unjoni integrati vertikalment ma kinitx tieħu inkunsiderazzjoni l-parti tal-produzzjoni taċ-ċelloli mibjugħa fis-suq ħieles. Għalhekk tqies li l-esklużjoni tal-bejgħ taċ-ċelloli mill-volum totali ta’ produzzjoni mhux bilfors kien iwassal għal kampjun iktar rappreżentattiv. Barra minn hekk, ir-rappreżentattività tal-kampjun ma kinitx stabbilita biss fuq il-bażi tal-volum ta’ produzzjoni iżda anki fuq il-bażi tal-firxa ġeografika u rappreżentazzjoni bbilanċjata ta’ produtturi integrati vertikalment u mhux integrati. Ir-rappreżentattività relattiva tal-volum ta’ produzzjoni kienet ikkalkolata fil-livell ta’ kull tip tal-prodott simili. Fuq din il-bażi, tqies li l-metodoloġija sabiex jingħażel kampjun provviżorju kienet raġonevoli u għalhekk il-kampjun jitqies rappreżentattiv għall-industrija tal-Unjoni tal-prodott investigat b’mod ġenerali. Għaldaqstant, din id-dikjarazzjoni ġiet rifjutata. F’dak li għandu x’jaqsam mal-kredibbiltà tad-dejta, il-kampjun intgħażel fuq il-bażi tal-informazzjoni disponibbli fi żmien l-għażla tal-kampjun kif stipulat fl-Artikolu 27 tar-Regolament bażiku. Dwar il-kredibbiltà tad-dejta użata fl-appoġġ tal-bidu tal-investigazzjoni, l-investigazzjoni ma sabet ebda evidenza li d-dejta miġbura qabel il-bidu kellha nuqqasijiet importanti. Għaldaqstant, jista’ jiġi supponut b’mod raġonevoli li l-bażi li fuqha ntgħażel il-kampjun provviżorju kienet kredibbli biżżejjed. Għaldaqstant, din id-dikjarazzjoni ġiet rifjutata. (20) Rigward il-lista ta’ madwar 150 produttur addizzjonali tal-Unjoni, ta’ min jinnota li din l-informazzjoni ġiet sottomessa ferm wara d-data ta’ skadenza stabbilita għall-partijiet interessati sabiex jikkummentaw dwar l-għażla tal-kampjun provviżorju u għall-produtturi tal-Unjoni sabiex jgħarrfu bil-preżenza tagħhom u sabiex jitolbu li jintgħażlu fil-kampjun. Barra minn hekk, madwar 30 mill-produtturi tal-Unjoni f’din il-lista kienu magħrufa mal-Kummissjoni fi żmien l-għażla tal-kampjun. Ukoll, il-produtturi kollha tal-Unjoni li għarrfu bil-preżenza tagħhom wara l-pubblikazzjoni tan-Notifika ta’ Bidu ġew ikkunsidrati meta ntgħażel il-kampjun. Fuq din il-bażi, ir-rappreżentattività tal-kampjun ma kinitx affettwata. Għaldaqstant, din id-dikjarazzjoni ġiet rifjutata. (21) Wara li daħlu l-kummenti, ġiet riveduta l-kompożizzjoni tal-kampjun fuq il-bażi li kien hemm indikazzjonijiet li waħda mill-kumpaniji magħżula ma kinitx tkun fil-pożizzjoni li tikkoopera bis-sħiħ. Sabiex jinżamm il-livell ta’ rappreżentattività tal-kampjun, intgħażel produttur ieħor tal-Unjoni. B’hekk, dan il-kampjun rivedut ikkonsista f’għaxar kumpaniji, magħżula fuq il-bażi tal-ikbar volum rappreżentattiv għal kull livell ta’ produzzjoni, filwaqt li jittieħed inkunsiderazzjoni l-volum ta’ bejgħ fis-suq tal-Unjoni u l-post ġeografiku li raġonevolment jista’ jiġi investigat matul iż-żmien disponibbli. Wara l-esklużjoni tal-wejfers mid-definizzjoni tal-prodott ikkonċernat, u b’hekk anki mill-ambitu ta’ din l-investigazzjoni (ara l-premessi (42) - (46) u (349) hawn isfel), il-kampjun kien jikkonsisti minn tmien kumpaniji. Għalhekk, il-kampjun rivedut ta’ produtturi tal-Unjoni, mogħti bħala perċentwal mill-produzzjoni sħiħa tal-Unjoni, ammonta għal bejn 18 % u 21 % għall-moduli u bejn 17 % u 24 % għaċ-ċelloli u kopra produtturi integrati vertikalment u mhux integrati. Peress li perċentwal preċiż jippermetti li jiġi kkalkolat il-volum ta’ produzzjoni tal-produttur l-ieħor tal-Unjoni msemmi hawn fuq u b’hekk setgħet tiġi determinata l-identità tiegħu, ma seta’ jkun iddivulgat ebda perċentwal preċiż bħal dan. (22) Il-produtturi tal-Unjoni li pprovdew lill-Kummissjoni bl-informazzjoni meħtieġa għall-għażla ta’ kampjun f’dan il-proċediment antisussidji jikkoinċidu mal-produtturi tal-Unjoni li pprovdew l-informazzjoni rilevanti fl-investigazzjoni parallela antisussidji attwali. Barra minn hekk, il-produtturi kollha tal-Unjoni magħżula fil-kampjun finali fl-investigazzjoni antidumping ipprovdew l-informazzjoni rilevanti fl-investigazzjoni antisussidji preżenti li ppermettiet lill-Kummissjoni tagħżel kampjun. Għalhekk, tqies xieraq li l-kampjuni finali tal-produtturi tal-Unjoni fiż-żewġ proċedimenti jkunu identiċi. (23) Il-GTĊ tenna d-dikjarazzjoni tiegħu li l-użu tal-kunfidenzjalità tal-ismijiet tal-Ilmentaturi u l-produtturi tal-Unjoni fil-kampjun mhuwiex iġġustifikat. Kif diġà ġie ddikjarat fil-premessa (9) għar-Regolament provviżorju, il-produtturi tal-Unjoni talbu li l-ismijiet tagħhom jinżammu kunfidenzjali minħabba r-riskju ta’ ritaljazzjoni. Il-Kummissjoni qieset li dawn it-talbiet kienu sostanzjati biżżejjed biex jintlaħqu. L-informazzjoni li ġiet ipprovduta lill-Kummissjoni sabiex tissostanzja r-riskju ta’ ritaljazzjoni ma tistax tiġi ddivulgata lil partijiet terzi, peress li divulgazzjoni bħal din tkun tmur kontra l-iskop tat-talba għal kunfidenzjalità. Barra minn hekk, f’każ fejn, kif irrapportat mill-GTĊ, produttur tal-Unjoni jerġa’ jevalwa l-pożizzjoni tiegħu u juri l-identità tiegħu billi jimla applikazzjoni għal kawża l-Qorti kontra r-regolament provviżorju, ma jkunx għad hemm raġuni għaliex tiġi ddivulgata l-informazzjoni li fuq il-bażi tagħha ngħatat l-anonimità, peress li l-identità tkun inkixfet. (24) Wara d-divulgazzjoni finali, il-Kamra tal-Kummerċ taċ-Ċina għall-Importazzjoni u l-Esportazzjoni ta’ Makkinarju u Prodotti Elettroniċi (minn hawn ‘il quddiem is-CCCME) tenniet l-argumenti dwar il-metodu użat għall-għażla tal-kampjun provviżorju tal-produtturi tal-Unjoni. Iddikjarat b’mod partikolari li l-Istituzzjonijiet ma ħadux f’kunsiderazzjoni 120 produttur. Il-Kummissjoni diġà indirizzat din il-kwistjoni fil-premessa (9) għar-Regolament provviżorju. Barra minn hekk, l-Istituzzjonijiet ivverifikaw l-attivitajiet tal-kumpaniji pprovduti f’dik il-lista. Instab li l-lista kienet tinkludi fil-parti l-kbira installaturi, distributuri, importaturi relatati u produttur esportatur fiċ-Ċina, it-Tajwan u l-Indja. Għaldaqstant, ma kinitx adattata biex turi li l-Istituzzjonijiet kienu injoraw numru importanti ta’ produtturi tal-Unjoni. Barra minn hekk, is-CCCME ma kkontestatx il-produzzjoni totali tal-Unjoni billi pprovdiet figuri alternattivi, u lanqas ma pprovdiet xi evidenza li r-rappreżentattività tal-kampjun setgħet tkun affettwata, peress li l-ebda wieħed mill-produtturi addizzjonali allegati tal-Unjoni ma kienu jintgħażlu fil-kampjun li kieku l-Kummissjoni kienet taf bihom. (c) Kampjunar tal-importaturi mhux relatati (25) Minn madwar 250 importatur mhux relatat li tressqu mill-ilmentatur, li l-Kummissjoni kkuntattjat, 20 parti wieġbu għall-formola ta’ kampjunar mehmuża man-Notifika ta’ Bidu, tnax għall-moduli, waħda għaċ-ċelloli. Barra minn hekk, seba’ partijiet oħrajn għarrfu bil-preżenza tagħhom iżda ma rrapportaw ebda importazzjoni jew bejgħ mill-ġdid tal-prodott ikkonċernat. Il-kampjun intgħażel b’konformità mal-Artikolu 27 tar-Regolament bażiku biex ikopri l-ikbar volum rappreżentattiv ta’ importazzjonijiet li raġonevolment seta’ jiġi investigat matul iż-żmien disponibbli. Fuq din il-bażi ntgħażel kampjun ta’ importaturi mhux relatati li jikkonsisti f’żewġ importaturi għall-moduli u importatur wieħed għaċ-ċelloli, li kienu jirrappreżentaw madwar 2 % - 5 % tal-importazzjonijiet totali mill-pajjiż ikkonċernat. Madankollu, wara li waslet it-tweġiba għall-kwestjonarju, deher li l-attività ċentrali ta’ wieħed mit-tliet importaturi kienet installazzjonijiet solari u mhux in-negozjar tal-prodott ikkonċernat. Rigward l-attività ta’ importatur ieħor, din kienet waħda ta’ importatur ta’ moduli u mhux ta’ importatur ta’ ċelloli. Minkejja dan, il-kwalità tal-informazzjoni pprovduta fit-tweġiba tiegħu għall-kwestjonarju ma kinitx biżżejjed sabiex tiddaħħal fl-analiżi tal-importaturi mhux relatati. Barra minn hekk, l-investigazzjoni kixfet li l-parti l-kbira tal-importazzjonijiet tal-prodott ikkonċernat daħlet fis-suq tal-Unjoni permezz ta’ kumpaniji relatati mal-produtturi esportaturi fir-RPĊ jew permezz ta’ installaturi jew żviluppaturi ta’ proġetti. (26) Wara l-impożizzjoni ta’ miżuri antidumping provviżorji fl-investigazzjoni parallela antidumping, il-Kummissjoni kkuntattjat importaturi addizzjonali li diġà kienu kkooperaw fl-investigazzjoni fl-istadju bikri billi pprovdew informazzjoni bażika fuq l-attivitajiet tagħhom relatati mal-prodott investigat matul il-perjodu tal-investigazzjoni, kif speċifikat fin-Notifika ta’ Bidu. L-iskop kien li jiġi ddeterminat jekk id-daqs tal-kampjun ta’ importaturi mhux relatati setax jiżdied. Sitt kumpaniji kkwalifikaw bħala importaturi mhux relatati li nnegozjaw il-prodott ikkonċernat (jiġifieri x-xiri u l-bejgħ mill-ġdid tiegħu) ressqu u kienu lesti jikkooperaw iktar fl-investigazzjoni. Minn dawn is-sitta, ħamsa wieġbu sad-data ta’ skadenza. Mill-ħames tweġibiet riċevuti, tlieta biss kienu kompluti b’mod sodisfaċenti u ppermettew li ssir valutazzjoni sinifikanti. Fuq din il-bażi, il-kampjun tal-importaturi mhux relatati tkabbar u kkonsista f’erba’ importaturi għall-moduli, li kienu jirrappreżentaw madwar 2 % - 5 % tal-importazzjonijiet totali mill-pajjiż ikkonċernat. Minħabba l-istruttura tal-importaturi mhux relatati, li fil-parti l-kbira kienu kumpaniji żgħar u medji, ma kienx possibbli li jkun hemm kampjun li jirrappreżenta sehem ikbar, minħabba r-riżorsi limitati għad-dispożizzjoni tal-Istituzzjonijiet. (d) Tweġibiet għall-kwestjonarji u verifiki (27) Il-Kummissjoni bagħtet kwestjonarji lir-rappreżentanti tar-RPĊ (inklużi kwestjonarji speċifiċi għaċ-China Development Bank, l-Export Import Bank of China, il-Bank of China, il-Bank of Shanghai, Sinosure, istituzzjonijiet finanzjarji rilevanti oħrajn u produtturi tal-Istat ta’ polisiliċju, ħġieġ u aluminju li fornew din il-materja prima lill-industrija kkonċernata matul il-perjodu tal-investigazzjoni), it-tmien produtturi esportaturi fil-kampjun fir-RPĊ, produtturi esportaturi oħrajn fir-RPĊ li talbu hekk, kif ukoll lill-produtturi tal-Unjoni fil-kampjun, l-importaturi mhux relatati fil-kampjun u operaturi upstream u downstream u l-assoċjazzjonijiet tagħhom li għarrfu bil-preżenza tagħhom fil-limitu ta’ żmien stipulat fin-Notifika ta’ Bidu. Il-Kummissjoni kkuntattjat ukoll assoċjazzjoni tal-konsumaturi rappreżentattiva. (28) Daħlu tweġibiet mill-GTĊ, il-produtturi esportaturi kollha fil-kampjun, il-kumpaniji relatati magħhom fir-RPĊ, ħames produtturi esportaturi li talbu analiżi individwali, mill-produtturi kollha tal-Unjoni fil-kampjun, l-importaturi kollha tal-Unjoni mhux relatati fil-kampjun u 21 operatur upstream u downstream u tlieta mill-assoċjazzjonijiet tagħhom. (29) Il-Kummissjoni fittxet u vverifikat l-informazzjoni kollha meqjusa neċessarja għad-determinazzjoni tas-sussidju, id-dannu li rriżulta u l-interess tal-Unjoni. Saru żjarat ta’ verifika fil-bini tal-awtoritajiet tal-Istat u fl-istituzzjonijiet finanzjarji li ġejjin, il-kumpaniji fil-kampjun, importatur mhux relatat minnhom, żewġ operaturi upstream u erba’ downstream, assoċjazzjonijiet u konsulent indipendenti: (a) Il-Gvern tar-Repubblika Popolari taċ-Ċina – Il-Ministeru tal-Kummerċ Ċiniż, Beijing, iċ-Ċina – Il-Huaxia Bank, Beijing, iċ-Ċina – Iċ-China Development Bank, Beijing, iċ-Ċina – l-Export Import Bank of China, Beijing, iċ-Ċina – China Export & Credit Insurance Corporation (SINOSURE), Beijing, iċ-Ċina (b) Produtturi tal-Unjoni – tmien produtturi tal-Unjoni fil-kampjun (c) Gruppi ta’ Produtturi Esportaturi (u kumpaniji relatati) fir-RPĊ – Changzhou Trina Solar Energy Co. Ltd, iċ-Ċina – Delsolar (Wujiang) Ltd (Wujiang) Co. Ltd, iċ-Ċina – Jiangxi LDK Solar Hi-tech Co. Ltd, iċ-Ċina – JingAo Group, iċ-Ċina – Wuxi Suntech Power Co. Ltd, PRC Power Co. Ltd, iċ-Ċina – Yingli Green Energy Holding Company, iċ-Ċina – Zhejiang Yuhui Solar Energy Source Co. Ltd and Renesola Jiangsu Ltd, iċ-Ċina – Jinko Solar Co Ltd, iċ-Ċina (d) Importatur mhux relatat fl-Unjoni – IBC SOLAR AG, Bad Staffelstein, il-Ġermanja (e) Operaturi upstream – Roth & Rau AG, Hohenstein-Ernsthal, il-Ġermanja – WACKER Chemie AG, Burghausen, il-Ġermanja (f) Operaturi downstream – Juwi Solar GmbH, Worrstadt, il-Ġermanja – ValSolar SL, Badajoz, Spanja – Jayme de la Costa, Pedroso, il-Portugall – Sunedison, Spain Construction, Madrid, Spanja (g) Assoċjazzjonijiet – European Photovoltaic Industry Association ("EPIA"), Brussell, Il-Belġju (h) Konsulent indipendenti – Europressedienst, Bonn, il-Ġermanja (30) Il-kummenti sottomessi mill-partijiet interessati ġew ikkunsidrati u tqiesu, fejn kienu xierqa. (31) L-Assoċjazzjoni għall-Enerġija Solari Affordabbli (“AFASE”), li tirrappreżenta importaturi, operaturi downstream u upstream xeħtet dubju fuq il-bażi ġuridika għaż-żjara li saret fil-bini ta’ Europressedienst, billi ddikjarat li konsulent indipendenti mhuwiex parti interessata skont l-Artikolu 26 tar-Regolament bażiku. Madankollu, is-sejbiet għandhom ikunu bbażati fuq dejta kredibbli u verifikabbli kull meta dan ikun possibbli. Europressedienst tat informazzjoni dwar indikaturi makroekonomiċi fuq il-bażi ta’ kuntratt. Il-Kummissjoni wettqet verifika fuq il-post fil-bini tagħha għall-fini tal-prinċipju ta’ amministrazzjoni tajba biex tivverifika l-kredibbiltà u l-korrettezza tad-dejta li fuqha l-Kummissjoni bbażat is-sejbiet tagħha. (32) Il-GTĊ iddikjara li d-drittijiet ta’ difiża tiegħu fir-rigward tal-aċċess għall-fajls miftuħin għal spezzjoni mill-partijiet interessati nkisru għaliex (i) l-informazzjoni kienet nieqsa mill-fajls mhux kunfidenzjali mingħajr ma ntweriet "kawża ġusta" jew mingħajr ma ġew ipprovduti sommarji dettaljati, jew b’mod eċċezzjonali, ir-raġunijiet għan-nuqqas ta’ forniment tas-sommarju mhux kunfidenzjali, (ii) il-verżjoni mhux kunfidenzjali ta’ tweġiba sħiħa għall-kwestjonarju ta’ produttur tal-Unjoni kienet nieqsa u (iii) id-dewmien biex il-verżjonijiet mhux kunfidenzjali tat-tweġibiet għall-kwestjonarji tal-produtturi tal-Unjoni jitqiegħdu għad-dispożizzjoni tal-partijiet interessati kien eċċessiv. (33) (i) Rigward id-dikjarazzjoni li kien hemm informazzjoni nieqsa mill-fajl miftuħ, il-parti interessata ma speċifikatx liema informazzjoni kienet qed tirreferi għaliha. (ii) Id-dikjarazzjoni tagħha li l-verżjoni mhux kunfidenzjali ta’ tweġiba sħiħa għall-kwestjonarju ma kinitx disponibbli kienet żbaljata. (iii) Rigward id-dewmien fit-tqegħid għad-dispożizzjoni tat-tweġibiet mhux kunfidenzjali għall-kwestjonarji tal-produtturi tal-Unjoni fil-kampjun, kien spjegat lill-parti kkonċernata li l-kwestjonarji żdiedu biss mal-fajl mhux kunfidenzjali wara li ġew ivverifikati dwar il-kompletezza u r-raġonevolezza tas-sommarji. Sabiex jiġi żgurat id-dritt ta’ anonimità tal-produtturi tal-Unjoni, kien iggarantit ukoll li l-verżjonijiet mhux kunfidenzjali tal-kwestjonarji tabilħaqq ma kinux jikxfu l-identità tal-produttur tal-Unjoni kkonċernat. Għalhekk, f’ċerti każijiet, il-verżjonijiet mhux kunfidenzjali riedu jiġu korretti kif xieraq mill-parti li tissottomettihom qabel ma setgħu jitqiegħdu għad-dispożizzjoni ta’ partijiet interessati oħra. (34) Fi kwalunkwe każ, huwa meqjus li dan bl-ebda mod ma affettwa d-drittijiet ta’ difiża tal-partijiet interessati. Il-Kummissjoni tat lill-partijiet interessati kollha l-opportunità li jwieġbu għall-informazzjoni inkluża fil-fajl miftuħ għal spezzjoni fil-ħin sabiex il-kummenti tagħhom ikunu jistgħu jittieħdu f’kunsiderazzjoni, meta sostanzjati u ġġustifikati, qabel ma nħarġet xi konklużjoni fl-investigazzjoni. Il-parti interessata kellha kull opportunità sabiex tikkummenta fuq il-kwestjonarji mill-produtturi tal-Unjoni fil-kampjun anki wara d-divulgazzjoni provviżorja u finali. Għaldaqstant, anki jekk id-divulgazzjonijiet u l-aċċess għall-fajl miftuħ għal spezzjoni mill-partijiet interessati huma bbażati fuq dispożizzjonijiet ġuridiċi differenti, ta’ min jinnota li kien hemm żmien adegwat biex il-partijiet interessati jikkummentaw fuq l-informazzjoni kollha mqiegħda għad-dispożizzjoni minn kwalunkwe parti fl-investigazzjoni. Għaldaqstant, din il-pretensjoni kellha tiġi rifjutata. (35) Il-partijiet interssati kollha kienu mgħarrfa bil-fatti u l-kunsiderazzjonijiet essenzjali li fuq il-bażi tagħhom kien maħsub li tiġi rakkomandata l-impożizzjoni ta’ dazji kompensatorji fuq l-importazzjonijiet ta’ moduli tas-siliċju kristallin u modulu fotovoltajiċi u komponenti ewlenin (jiġifieri ċelluli), li joriġinaw fi jew jintbagħtu mir-Repubblika Popolari taċ-Ċina ("id-divulgazzjoni finali"). Il-partijiet kollha ngħataw perjodu li fih setgħu jikkummentaw fuq id-divulgazzjoni finali. (36) Il-kummenti sottomessi mill-partijiet interessati ġew ikkunsidrati u tqiesu, fejn kienu xierqa. 1.5. Aċċettazzjoni ta’ impenn fid-dawl ta’ dazji definittivi (37) Wara d-divulgazzjoni finali, il-Kummissjoni rċeviet offerta emendata għal impenn minn produtturi esportaturi flimkien mal-Kamra tal-Kummerċ taċ-Ċina għall-Importazzjoni u l-Esportazzjoni ta’ Makkinarju u Prodotti Elettroniċi, li tkopri wkoll l-investigazzjoni antidumping parallela. Permezz tad-Deċiżjoni tal-Kummissjoni 2013/XXX/UE ta’ XX ta’ Novembru 2013, il-Kummissjoni kkonfermat li taċċetta dak l-impenn. 1.6. Perjodu ta’ investigazzjoni u perjodu kkunsidrat (38) L-investigazzjoni tas-sussidju u d-dannu kopriet il-perjodu bejn l-1 ta’ Lulju 2011 sat-30 ta’ Ġunju 2012 (il-“perjodu tal-investigazzjoni” jew “PI”). L-analiżi tax-xejriet rilevanti għall-valutazzjoni tad-dannu kopriet il-perjodu mill-1 ta’ Jannar 2009 sa tmiem il-PI (‘il-perjodu kkunsidrat’). 2. IL-PRODOTT IKKONĊERNAT U PRODOTT SIMILI 2.1. Il-prodott ikkonċernat (39) Il-prodott ikkonċernat kien definit fl-istadju tal-bidu bħal moduli jew pannelli PV tas-siliċju kristallin u ċ-ċelloli u l-wejfers tat-tip użat f’moduli jew pannelli PV tas-siliċju kristallin, li joriġinaw jew jintbagħtu mir-RPĊ. Iċ-ċelloli u l-wejfers għandhom ħxuna li ma taqbiżx l-400 mikrometru. Bħalissa, dan il-prodott jaqa’ fil-kodiċijiet NM ex 3818 00 10, ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 u ex 8541 40 90. (40) It-tipi ta’ prodotti li ġejjin huma esklużi mid-definizzjoni tal-prodott ikkonċernat: – ċarġers solari li jikkonsistu f’inqas minn sitt ċelloli, huma portabbli u jfornu elettriku f’apparati jew jiċċarġjaw batteriji, – prodotti fotovoltajċi b’rita rqiqa, – prodotti fotovoltajċi tas-siliċju kristallin li huma integrati b’mod permanenti fi prodotti elettriċi, fejn il-funzjoni tal-prodotti elettriċi hija differenti mill-ġenerazzjoni tal-enerġija, u fejn dawn il-prodotti elettriċi jikkunsmaw l-elettriku ġġenerat miċ-ċellola/i fotovoltajka/ċi integrata/i tas-siliċju kristallin. 2.2. Prodott simili (41) L-investigazzjoni wriet li l-prodott ikkonċernat kif ukoll il-prodott manifatturat u mibjugħ fl-Unjoni mill-industrija tal-Unjoni għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi finali bażiċi. Għalhekk, jitqiesu li huma l-istess skont it-tifsira tal-Artikolu 2(c) tar-Regolament bażiku. 2.3. Talbiet dwar l-ambitu tal-prodott 2.3.1. Esklużjoni ta’ wejfers (42) Il-partijiet interessati talbu li l-wejfers jitneħħew mill-ambitu tal-prodott peress li l-wejfers ma għandhomx l-istess karatteristiċi fiżiċi, kimiċi u tekniċi bażiċi bħaċ-ċelloli u l-moduli. Minbarra l-argumenti mressqa qabel il-pubblikazzjoni tar-Regolament antidumping provviżorju, wara tressqu żewġ argumenti addizzjonali f’dan ir-rigward. (43) L-ewwel nett, il-partijiet interessati ddikjaraw li l-wejfers jistgħu jintużaw għal skopijiet oħrajn minbarra l-produzzjoni ta’ ċelloli, b’mod partikolari l-produzzjoni ta’ ċirkwiti integrati u mikroapparati oħrajn. F’dan ir-rigward, huwa osservat li mhux il-wejfers kollha huma inklużi fl-ambitu tal-prodott ta’ din l-investigazzjoni, li huwa limitat għal “wejfers tat-tip użat f’moduli jew pannelli PV tas-siliċju kristallin”, u li dawk il-wejfers "għandhom ħxuna li ma taqbiżx l-400 mikrometru”. Filwaqt li l-wejfers żgur li jeżistu f’applikazzjonijiet oħrajn, l-investigazzjoni qatt ma kopriet wejfers li jintużaw fil-produzzjoni ta’ prodotti oħrajn bħal ċirkwiti integrati. Barra minn hekk, ebda produttur, importatur jew utent involut fis-suq għal dawn it-tipi differenti ta’ wejfers ma allega li l-wejfers tiegħu jkunu soġġetti għal reġistrazzjoni jew dazji antidumping provviżorji. Għaldaqstant huwa konkluż li dawn it-tipi l-oħrajn ta’ wejfers mhumiex soġġetti għall-ambitu tal-prodott ta’ din l-investigazzjoni. Fl-istess ħin, dan juri li l-wejfers mhux bilfors għandhom l-istess użu finali bħaċ-ċelloli u l-moduli. (44) It-tieni, huwa ddikjarat li wejfer mhux ipproċessat ma fih ebda waħda mill-proprjetajiet elettriċi essenzjali li jiddistingwu ċelloli u moduli solari minn prodotti oħrajn. B’mod partikolari, il-wejfers ma għandhomx il-kapaċità li jiġġeneraw l-elettriku mid-dawl tax-xemx, li hija funzjoni fundamentali taċ-ċelloli u l-moduli fotovoltajċi kristallini. (45) Tabilħaqq, l-investigazzjoni wriet li huwa biss ladarba l-wejfer tkun ittrasformata f’ċellola, li tikseb il-funzjonalità sabiex tiġġenera l-elettriku mid-dawl tax-xemx. Il-konverżjoni hija operata b’ċelloli li jassorbu dawl u jibdluh f’elettriku permezz ta’ siliċju kristallin. Iċ-ċelloli għandhom konnessjoni pożittiva-negattiva biex jiġbru u jgħaddu l-elettriku li huwa ġġenerat miċ-ċellola. Biex jiġu assemblati l-moduli, iċ-ċelloli jitwaħħdu flimkien b’wajers ċatti jew faxxa tal-metall biex jipproduċu strixxa ta’ ċelloli. Dawn huma laminati bejn il-folji. Spiss jintuża ħġieġ fin-naħa ta’ fuq u folja ta’ appoġġ polimerika ma’ isfel. Normalment l-oqfsa jinħolqu biex ikun jista’ jsir l-immuntar fuq il-post (pereżmpju. fuq il-bjut). Il-modulu jista’ jkollu inverter jew le. (46) Minħabba l-karatteristiċi fiżiċi u tekniċi bażiċi differenti, definiti matul l-investigazzjoni, fost l-oħrajn bħala l-funzjonalità li tiġġenera l-elettriku mid-dawl tax-xemx, ġie konkluż fuq bilanċ li l-wejfers għandhom ikunu esklużi mid-definizzjoni tal-prodott ikkonċernat, u b’hekk mill-ambitu ta’ din l-investigazzjoni. 2.3.2. Karatteristiċi fiżiċi, kimiċi u tekniċi u użi finali (47) Bosta partijiet interessati ddikjaraw li l-investigazzjoni ma tistax tkopri żewġ prodotti b’karatteristiċi fiżiċi, kimiċi u tekniċi differenti, u għalhekk moduli u ċelloli għandhom ikunu soġġetti għal żewġ investigazzjonijiet separati. Barra minn hekk, iddikjaraw li mhuwiex ċar jekk l-investigazzjoni tkoprix prodott waħdu jew żewġ prodotti separati u b’hekk ma għandhomx l-opportunità sħiħa li jiddefendu l-interessi tagħhom. (48) Il-produzzjoni taċ-ċelloli-moduli hija proċess uniku wieħed ta’ produzzjoni bi stadji differenti tal-produzzjoni. Iċ-ċelloli jiddeterminaw il-karatteristiċi tal-prodott lest (jiġifieri moduli). L-investigazzjoni wriet li l-produzzjoni taċ-ċelloli hija ddedikata direttament u esklussivament għall-produzzjoni tal-moduli; il-moduli u ċ-ċelloli jaqsmu l-istess karatteristiċi fiżiċi, kimiċi u tekniċi (determinati mill-materja prima użata) u għandhom l-istess użi bażiċi finali, jiġifieri jinbiegħu għal integrazzjoni f’sistemi solari PV. Il-prestazzjoni tal-moduli hija marbuta direttament mal-prestazzjoni taċ-ċelloli. (49) In-Notifika ta’ Bidu stipulat biċ-ċar li l-moduli u ċ-ċelloli jikkostitwixxu l-prodott investigat. Għaldaqstant, il-partijiet interessati kellhom kull opportunità li jiddefendu l-interessi tagħhom fuq il-bażi tal-prodott ikkonċernat kif definit. Għal dawn ir-raġunijiet, l-argumenti ġew rifjutati. 2.3.3. Nomenklatura differenti (50) Ġie ddikjarat ukoll li l-moduli u ċ-ċelloli ma setgħux jitqiesu bħala prodott uniku peress li għandhom diversi kodiċi NM bi tmien ċifri, subintestatura b'sitt ċifri u intestatura HS b'erba' ċifri differenti. F’dan ir-rigward, huwa osservat li kemm iċ-ċelloli kif ukoll il-moduli jistgħu jkunu ddikjarati taħt l-intestatura doganali 8541 40 90, filwaqt li l-intestaturi doganali taħt l-intestatura 8501 huma għal ġeneraturi elettriċi inġenerali u mhux b’mod partikolari għal prodotti solari. Għal dawn ir-raġunijiet, l-argument ġie rifjutat. 2.3.4. Valur miżjud taċ-ċelloli (51) Bosta partijiet iddikjaraw li l-valur miżjud fil-proċess ta’ konverżjoni taċ-ċelloli jammonta għall-ikbar sehem mill-valur ta’ modulu u b’hekk iċ-ċelloli jridu jitqiesu bħala prodott separat. (52) L-investigazzjoni żvelat li l-produzzjoni taċ-ċelloli hija l-iktar parti teknoloġikament sofistikata fil-proċess ta’ produzzjoni. Madankollu, uriet ukoll li ż-żewġ stadji tal-ipproċessar huma marbuta ma’ xulxin u l-valur miżjud mhuwiex ikkonċentrat fi stadju partikolari tal-proċess ta’ produzzjoni iżda huwa mifrux fuq il-proċess sħiħ ta’ produzzjoni. Għal dawn ir-raġunijiet, il-pretensjoni ġiet rifjutata. 2.3.5. Swieq merkantili separati (53) Uħud mill-partijiet interessati ddikjaraw li l-moduli u ċ-ċelloli għandhom swieq merkantili separati u għalhekk għandhom jitqiesu bħala prodotti differenti, sitwazzjoni murija wkoll mill-fatt li numru kbir ta’ produtturi mhumiex integrati vertikalment. (54) Il-moduli u ċ-ċelloli ma jistgħux jitqiesu li huma prodotti separati li l-prezzijiet tagħhom ivarjaw biss skont il-fatturi tas-suq. Il-prezzijiet tagħhom huma strettament marbuta ma’ xulxin u affettwati mill-prezz tal-polisiliċju. Bl-istess mod, kif ġie spjegat hawn fuq fil-premessa (49) ta’ hawn fuq, il-prodott ikkonċernat huwa prodott fi proċess uniku wieħed ta’ produzzjoni bi stadji differenti. Il-fatt li wħud mill-produtturi mhumiex integrati vertikalment huwa dovut biss għal deċiżjoni tan-negozju u l-ekonomiji tal-kobor u ma jmurx kontra din il-konklużjoni. Għal dawn ir-raġunijiet, dan l-argument kellu jiġi rifjutat. 2.3.6. Użu finali u interkambjabbiltà (55) Bosta partijiet interessati ddikjaraw li l-moduli u ċ-ċelloli jridu jitqiesu bħala prodotti differenti għaliex għandhom użi finali differenti u mhumiex interkambjabbli. (56) Kif intqal hawn fuq l-investigazzjoni wriet li l-produzzjoni taċ-ċelloli-moduli huwa proċess ta’ produzzjoni uniku wieħed u għalhekk, il-kwistjoni ta’ interkambjabbiltà bejn stadji differenti ta’ proċess wieħed ta’ produzzjoni mhijiex applikabbli. Barra minn hekk, il-moduli u ċ-ċelloli għandhom l-istess użu finali, jibdlu d-dawl tax-xemx f’elettriku, u għalhekk ma jistgħux jintużaw f’applikazzjonijiet oħrajn. 2.3.7. Kanali ta’ distribuzzjoni (57) Parti interessata minnhom iddikjarat li l-moduli u ċ-ċelloli ma jaqsmux l-istess mezzi ta’ distribuzzjoni u għalhekk ma għandhomx jitqiesu bħala prodott uniku wieħed. L-investigazzjoni wriet li l-moduli u ċ-ċelloli jistgħu jkunu distribwiti b’mezzi ta’ distribuzzjoni differenti jew simili. Madankollu, il-kriterji ewlenin għad-definizzjoni ta’ prodott waħdu huma l-istess karatteristiċi fiżiċi, kimiċi u tekniċi u użi finali. Wara li jiġu kkunsidrati l-premessi minn (47) sa (49) hawn fuq, huwa konkluż li, għalhekk, mezzi ta’ distribuzzjoni differenti ma jitqiesux li huma element determinanti. Għaldaqstant, l-argument għandu jiġi rifjutat. 2.3.8. Perċezzjoni tal-konsumatur (58) Kien iddikjarat li l-moduli u ċ-ċelloli jvarjaw b’mod sostanzjali f’termini ta’ perċezzjoni tal-konsumatur u għalhekk, ma għandhomx jitqiesu bħala prodott wieħed waħdu. (59) Hekk ukoll bħal ma ntqal hawn fuq, il-kriterji ewlenin biex jiġi definit prodott uniku huma l-istess karatteristiċi fiżiċi, kimiċi u tekniċi u użi finali. Wara li jiġu kkunsidrati l-premessi minn (47) sa (49) hawn fuq, huwa konkluż li, għaldaqstant, il-perċezzjoni tal-konsumatur ma titqiesx li hija element determinanti. Għaldaqstant, l-argument għandu jiġi rifjutat. 2.3.9. Investigazzjonijiet separati għaċ-ċelluli u l-moduli (60) Il-partijiet interessati jtennu li ċ-ċelloli u l-moduli mhumiex prodott uniku, u għalhekk għandhom jiġu vvalutati b’mod separat. Madankollu, b’differenza mill-wejfers, iċ-ċelloli u l-moduli jaqsmu l-istess proprjetà bażika, jiġifieri l-abbiltà li jiġġeneraw elettriku mid-dawl tax-xemx. Għaldaqstant, dawn l-argumenti ġew rifjutati. (61) Wara d-divulgazzjoni finali, esportatur minnhom argumenta li ċ-ċelloli waħedhom ma jistgħux jipproduċu elettriku. Allegatament, iridu jkunu integrati fil-moduli għal dan. Madankollu, is-soltu, kull ċellola waħedha għandha l-kapaċità li tiġġenera madwar 4W elettriku mid-dawl tax-xemx. Filwaqt li din l-enerġija jaf mhijiex biżżejjed għal ħafna mill-applikazzjonijiet li jeħtieġu assemblaġġ ta’ bosta ċelloli f’moduli, dan ma jfissirx li ċellola waħedha ma għandiex diġà l-kapaċità li tiġġenera elettriku. (62) Wara d-divulgazzjoni finali, esportatur minnhom kompla jargumenta li ċ-ċelloli mhumiex sempliċiment tip ta’ modulu ieħor, iżda prodott kompletament differenti. Ċellola hija l-komponent ewlieni ta’ modulu. Bħala komponent ewlieni, ċellola żgur mhijiex "prodott kompletament differenti", peress li l-moduli u ċ-ċelloli jaqsmu l-istess karatteristiċi bażiċi ta’ ġenerazzjoni ta’ elettriku mid-dawl tax-xemx, kif indikat fil-premessa (60) hawn fuq. (63) Barra minn hekk, l-istess parti argumentat li meta ntgħażlu l-kampjuni għall-produtturi tal-Unjoni u l-esportaturi Ċiniżi, id-differenza bejn iċ-ċelloli u l-moduli ttieħdet f’kunsiderazzjoni. Għalhekk, kellhom jiġu stabbiliti rati ta’ dazju differenti għall-moduli u ċ-ċelloli. F’dan ir-rigward, huwa kkonfermat li d-differenza bejn il-moduli u ċ-ċelloli tabilħaqq ittieħdet f’kunsiderazzjoni meta ttieħed kampjun tal-produtturi tal-Unjoni u l-esportaturi Ċiniżi, kif indikat fil-premessi (10) u (14) għar-Regolament antidumping provviżorju. Madankollu, dan sar biss biex jiġi żgurat li l-kampjun huwa rappreżentattiv u ma jfissirx li ċ-ċelloli u l-moduli ma għandhomx jitqiesu bħala prodott uniku ikkonċernat, jew li għandhom jiġu stabbiliti rati ta’ dazju separati għaċ-ċelloli u l-moduli. Tabilħaqq, sabiex jiġi żgurat li l-kampjun kien rappreżentattiv għat-tipi ta’ prodotti kollha, kien importanti li ssir distinzjoni bejn ċelloli u moduli meta ntgħażel il-kampjun. Barra minn hekk, peress li kien hemm ċertu grad ta’ inċertezza dwar il-kwistjoni ta’ jekk iċ-ċelloli u l-moduli kellhomx jitqiesu li huma prodott wieħed jew żewġ prodotti separati, kien hemm bżonn li tiġi żgurata rappreżentattività għaż-żewġ eżiti possibbli. (64) Il-produtturi esportaturi ddikjaraw li l-fatt li l-impenn jimponi prezzijiet u volumi ta’ importazzjoni minimi differenti għaċ-ċelloli u l-moduli allegatament jikkonferma li l-moduli u ċ-ċelloli huma prodotti għalihom li jeħtieġu żewġ investigazzjonijiet għalihom. Madankollu, il-prezzijiet ta’ importazzjoni minimi differenti huma sempliċiment indikazzjoni li ċ-ċelloli u l-moduli huma gruppi differenti ta’ tipi ta’ prodotti li jinbiegħu bi prezzijiet differenti. Għaldaqstant, hemm bżonn li jiġu definiti l-prezzijiet differenti sabiex il-prezzijiet minimi ta’ importazzjoni jsiru sinifikanti. (65) Barra minn hekk, il-fatt li ċ-ċelloli u l-moduli huma gruppi għalihom ta’ tipi ta’ prodotti mhuwiex relevanti minnu nnifsu għad-definizzjoni tal-prodott ikkonċernat. Għad-definizzjoni tal-prodott ikkonċernat, biżżejjed li l-prodotti jaqsmu l-istess karatteristiċi bażiċi u użi finali, li huwa l-każ għall-moduli u ċ-ċelloli kif deskritti fil-premessi (46) u (71) rispettivament. (66) Il-GTĊ argumenta li l-valutazzjoni ta’ jekk iċ-ċelloli u l-moduli humiex prodott wieħed ikkonċernat ma tindirizzax għadd ta’ kriterji definiti mill-Korp tal-Appell f’KE – Asbestos[6]. Dawn il-kriterji jintużaw għad-definizzjoni tal-"prodott simili", mhux il-prodott ikkonċernat. Fi kliem ieħor, dawn il-kriterji jridu jintużaw biex jiddefinixxu l-prodott simili, pereżempju l-prodott simili prodott mill-Industrija tal-Unjoni, li mbagħad jitqabbel mal-prodott ikkonċernat esportat mill-produtturi esportaturi Ċiniżi. Għaldaqstant, dawn il-kriterji mhumiex pertinenti meta jiġi definit il-prodott ikkonċernat. Fi kwalunkwe każ, l-Istituzzjonijiet josservaw li l-applikazzjoni tal-kriterji użati f’KE – Asbestos għad-definizzjoni tal-prodott ikkonċernat f’dan il-każ ma jwassalx għal eżitu differenti. L-ewwel u t-tieni kriterju (proprjetajiet, għamla u kwalità rispettivament u utenti finali) huma l-istess bħall-kriterji proprjetajiet fiżiċi, kimiċi u tekniċi u utenti finali użati fil-premessi ta’ qabel. It-tielet kriterju (gosti u drawwiet tal-konsumatur) mhuwiex utli wisq f’dan il-każ, peress li ċ-ċelloli huma l-komponent ewlieni tal-moduli; rigward ir-raba’ kriterju, klassifikazzjoni tat-tariffa, huwa osservat li kemm iċ-ċelloli kif ukoll il-moduli jistgħu jiġu ddikjarati taħt l-intestatura doganali 8541 40 90, filwaqt li l-intestaturi doganali taħt l-intestatura 8501 huma għal ġeneraturi elettriċi inġenerali u mhux għal prodotti solari b’mod partikolari. (67) Partijiet interessati oħrajn jargumentaw li applikazzjoni oġġettiva tal-kriterji żviluppati mill-Qorti tal-Ġustizzja fil-kawżi ta’ qabel[7] allegatament twassal għall-konklużjoni li l-moduli u ċ-ċelloli huma prodotti differenti. F’dan ir-rigward, huwa osservat li l-qorti indikat biss numru ta’ kriterji li jistgħu jittieħdu f’kunsiderazzjoni ma hemm ebda obbligu li jintużaw il-kriterji kollha fil-każijiet kollha, peress li jista’ jkun li mhux kollha kemm huma jkunu relevanti. Dawn il-kriterji ġew ivvalutati fil-premessi minn (27) sa (39) għar-Regolament antidumping provviżorju, fejn instab li numru ta’ kriterji mhumiex relevanti f’dan il-każ. Fil-kawża Brosmann il-valutazzjoni dwar jekk tipi differenti ta’ żraben kinux jappartjenu għall-"prodott ikkonċernat" saret ukoll fuq il-bażi ta’ tliet kriterji biss li nstabu li kienu relevanti. Peress li l-partijiet interessati ma pprovdew ebda raġuni għaliex applikazzjoni oġġettiva tal-kriterji twassal għall-konklużjoni li ċ-ċelloli u l-moduli huma prodotti differenti, l-argument ma jistax jintlaqa’. (68) Barra minn hekk, huwa mfakkar li ċ-ċelloli u l-moduli għandhom l-istess użi finali bażiċi, jiġifieri jinbiegħu għall-integrazzjoni fis-sistemi solari PV. Il-prestazzjoni tal-moduli hija marbuta direttament mal-prestazzjoni taċ-ċelloli, kif indikat fil-premessa (28) tar-Regolament antidumping provviżorju. (69) Parti interessata minnhom argumentat li bl-esklużjoni tal-wejfers mill-ambitu tal-prodott, u minħabba l-ipproċessar sinifikanti involut biex isiru moduli miċ-ċelloli, l-argument li ċ-ċelloli u l-moduli għandhom l-istess użi finali għandu jiġi rifjutat ukoll. Huwa argumentat ukoll li l-valutazzjoni li l-moduli u ċ-ċelloli għandhom l-istess użi finali hija bbażata fuq is-suppożizzjoni li l-wejfers, il-moduli u ċ-ċelloli għandhom l-istess proċess ta’ produzzjoni. (70) L-ewwel nett, il-konklużjoni li l-valutazzjoni li l-moduli u ċ-ċelloli għandhom l-istess użi finali hija bbażata fuq il-proċess ta’ produzzjoni hija żbaljata. Filwaqt li tabilħaqq iż-żewġ dikjarazzjonijiet huma fl-istess premessa (36) għar-Regolament provviżorju, dan ma jfissirx li konklużjoni waħda hija bbażata fuq is-suppożizzjoni l-oħra. Il-frażi "barra minn hekk" li tissepara ż-żewġ dikjarazzjonijiet tagħmilha ċara li t-tieni dikjarazzjoni mhijiex ibbażata fuq l-ewwel waħda. Barra minn hekk, iż-żewġ dikjarazzjonijiet saru biex jindirizzaw kwistjonijiet separati taħt l-intestatura "L-użu finali u l-interskambjalità". L-ewwel dikjarazzjoni dwar il-proċess ta’ produzzjoni tindirizza l-interkambjabbiltà, filwaqt li t-tieni dikjarazzjoni tindirizza l-użu finali. Għalhekk, is-suppożizzjoni sottostanti li l-valutazzjoni li l-moduli u ċ-ċelloli għandhom l-istess użi finali hija bbażata fuq is-suppożizzjoni li l-wejfers, il-moduli u ċ-ċelloli għandhom l-istess proċess ta’ produzzjoni hija żbaljata. (71) Rigward l-użu finali propju taċ-ċelloli u l-moduli, mhuwiex argumentat mill-partijiet interessati li l-moduli u ċ-ċelloli jinbiegħu għall-integrazzjoni f’sistemi solari PV. Għaldaqstant, il-konklużjoni li l-moduli u ċ-ċelloli għandhom l-istess użu finali hija kkonfermata. 2.3.10. Prodotti b’rita rqiqa (72) Parti interessata minnhom iddikjarat li l-prodotti PV b’rita rqiqa għandhom ikunu inklużi fid-definizzjoni tal-prodott ikkonċernat, billi argumentat li jaqsmu l-istess karatteristiċi fiżiċi, kimiċi u tekniċi bażiċi u l-istess użi finali bażiċi. (73) Il-prodotti PV b’rita rqiqa huma esklużi b’mod ċar mid-definizzjoni tal-prodott (ara l-premessa (40) hawn fuq). Tabilħaqq, prodotti PV b’rita rqiqa għandhom karatteristiċi fiżiċi, kimiċi u tekniċi differenti meta mqabbla mal-prodott ikkonċernat. Huma prodotti permezz ta’ proċess ta’ produzzjoni differenti u mhux minn siliċju kristallin li huwa l-materja prima ewlenija għall-produzzjoni ta’ moduli u ċelloli. Għandhom effiċjenza ta’ konverżjoni inqas u output ta’ wattage inqas u għalhekk mhumiex xierqa għall-istess tipi ta’ applikazzjonijiet bħal dawk tal-prodott ikkonċernat. Għal dawn ir-raġunijiet, l-argumenti kellhom jiġu rifjutati. 2.3.11. Prodotti nofshom lesti (74) Barra minn hekk, kien iddikjarat li ċ-ċelloli għandhom jitqiesu bħala prodotti alimentaturi nofshom lesti filwaqt li l-moduli huma prodotti finali, u għaldaqstant, ma għandhomx jitqiesu bħala prodott uniku wieħed. (75) Kif intqal hawn fuq, il-kriterji ewlenin għad-definizzjoni ta’ prodott uniku huma l-istess karatteristiċi fiżiċi, kimiċi u tekniċi u użi finali. Wara li ġew ikkunsidrati l-premessi minn (47) sa (49) hawn fuq, huwa konkluż li għaldaqstant, id-differenza bejn prodotti nofshom lesti jew lesti ma titqiesx bħala element determinanti. Għaldaqstant, l-argument għandu jiġi rifjutat. 2.3.12. Ċarġers solari (76) Parti interessata minnhom talbet l-esklużjoni ta’ pannelli solari ddedikati biss għal iċċarġjar tal-batterija ta’ 12V fuq il-bażi li għandhom użu finali differenti mill-moduli għall-kollegament mal-grilja minħabba li jiġġeneraw vultaġġ ħafna iktar baxx u għalhekk mhumiex xierqa għal kollegament mal-grilja. (77) Skont in-Notifika ta’ Bidu, ċarġers solari li jikkonsistu f’inqas minn sitt ċelloli, huma portabbli u jfornu elettriku lil apparati jew li jiċċarġjaw batteriji huma esklużi mill-prodott investigat. Moduli ta’ iktar minn sitt ċelloli ddedikati biss għall-iċċarġjar tal-batteriji għandhom l-istess karatteristiċi bażiċi u prestazzjoni bħall-moduli għall-kollegament mal-grilja. Jużaw ċirkwit miftuħ tal-vultaġġ li għandu vultaġġ inqas miċ-ċirkwit użat f’moduli għal kollegament mal-grilja. Minkejja din id-differenza, l-investigazzjoni kixfet li dan it-tip ta’ modulu jista’ jkun kollegat mal-grilja. Il-vultaġġ iktar baxx faċilment jista’ jkun ikkumpensat minn żieda fid-daqs u/jew numru taċ-ċelloli. Għaldaqstant, moduli ddedikati għall-iċċarġjar ta’ batteriji, u li jikkonsistu f’iktar minn sitt ċelloli, jaqgħu fi ħdan id-definizzjoni tal-prodott ikkonċernat. (78) Il-partijiet interessati ddikjaraw ukoll li d-definizzjoni ta’ “ċarġers solari li jikkonsistu f’inqas minn sitt ċelloli” hija limitata wisq, u għandha tkun estiża għal prodotti b’funzjoni simili li mhumiex koperti minn din id-definizzjoni bħal prodotti b’daqs simili li jużaw numru ikbar ta’ ċelloli iżgħar. (79) Barra minn hekk, il-partijiet interessati ddikjaraw li d-definizzjoni ta’ “prodotti PV tas-siliċju li huma integrati b’mod permanenti fi prodotti elettriċi” hija limitata wisq, peress li l-prodott elettriku komplut biss huwa eskluż, filwaqt li l-komponenti solari għall-integrazzjoni fil-prodotti elettriċi mhux bilfors li huma esklużi. (80) Tabilħaqq, analiżi tal-argumenti mressqa mid-diversi partijiet interessati wriet li jkun iktar xieraq li tiġi definita l-esklużjoni tat-tali prodotti fuq il-bażi ta’ standards tekniċi minflok in-numru ta’ ċelloli. B’mod partikolari, kien stabbilit li d-definizzjonijiet tal-istandard “IEC 61730-1 Klassi ta’ Applikazzjoni Ċ” tiddefinixxi aħjar il-prodotti li għandhom ikunu esklużi mill-ambitu tal-miżuri. (81) Wara d-divulgazzjoni definittiva, daħlu kummenti dwar l-esklużjoni bbażata fuq l-istandard internazzjonali msemmi hawn fuq. Kien argumentat li minflok ma ssir referenza għall-istandard, ikun iktar xieraq li tiġi definita l-esklużjoni fuq il-bażi tal-vultaġġ tal-output u l-output tal-enerġija bħala "moduli jew pannelli b’vultaġġ tal-output li ma jaqbiżx il-50 V DC u output tal-enerġija li ma jaqbiżx il-50 W biss għall-użu dirett bħala ċarġers tal-batteriji f’sistemi bl-istess karatteristiċi tal-vultaġġ u l-enerġija". Din id-dikjarazzjoni tista’ tkun aċċettata, u l-esklużjoni hija finalment iddeterminata skont din id-definizzjoni. 2.3.13. Moduli solari integrati fuq il-bjut (82) Parti interessata oħra ddikjarat li l-moduli solari integrati fuq il-bjut għandhom ikunu esklużi mill-ambitu tal-prodott tal-investigazzjoni, peress li jħalltu l-funzjonalità ta’ modulu solari ma’ dik ta’ maduma tas-saqaf jew lavanja. B’hekk, mhumiex direttament interkambjabbli ma’ modulu solari standard. (83) Madankollu, l-investigazzjoni wriet li kemm il-moduli standard kif ukoll il-modulu solari integrat fuq il-bejt iridu jikkonformaw mal-istess standards elettriċi. U filwaqt li l-modulu solari integrat fuq il-bejt mhux sempliċiment jinbidel ma’ modulu standard, jista’ jinbidel ma’ modulu standard flimkien ma’ madum tas-saqaf jew lavanja. Għaldaqstant, dawn il-prodotti għandhom l-istess proprjetà teknika bażika ta’ ġenerazzjoni tal-elettriku mid-dawl tax-xemx. Il-funzjonalità miżjuda (li f’każ ieħor tkun ipprovduta minn materjal tas-soqfa) ma titqiesx sostanzjali u ma tiġġustifikax esklużjoni tal-moduli solari integrati fuq il-bjut mill-ambitu tal-prodott. (84) Wara d-divulgazzjoni definittiva, l-istess parti interessata argumentat li n-nuqqas ta’ interkambjabbiltà doppja bejn moduli solari integrati fuq il-bjut u moduli solari standard hija indikazzjoni li l-moduli solari integrati fuq il-bjut għandhom ikunu esklużi mill-ambitu tal-miżuri, b’referenza għall-kawża footware[8] inġenerali u l-ilbies atletiku għar-riġlejn b’teknoloġija speċjali "STAF" b’mod partikolari. Madankollu, ir-raġunijiet għall-esklużjoni ta’ STAF kienu bosta, u n-nuqqas ta’ interkambjabbiltà doppja waħdu ma tqiesx bħala raġuni valida biżżejjed mill-Qorti Ġenerali fil-kawża Brosmann[9], xi ħaġa li kkonfermat li prodotti ferm differenti bħal żraben formali u żraben tal-ħajkijiet tabilħaqq jistgħu jitqiesu bħala prodott ikkonċernat f’investigazzjoni antidumping waħda minkejja d-differenzi bejniethom. (85) Barra minn hekk, il-parti interessata argumentat li minħabba n-nuqqas ta’ produzzjoni fl-UE u l-fatt li l-parti interessata għandha drittijiet ta’ proprjetà intellettwali allegatament jikkonfermaw li moduli solari integrati fuq il-bjut huma innovattivi u differenti minn kull prodott ieħor. Madankollu, b’referenza mill-ġdid għall-kawża footwear imsemmija mill-parti interessata, fi Brosmann il-Qorti Ġenerali ddikjarat li “n-nuqqas ta’ produzzjoni Komunitarja ta’ dan it-tip ta’ lbies għar-riġlejn u fuq l-eżistenza ta’ privattiva, għandu jiġi kkonstatat li dawn ma humiex determinanti."[10]. B’hekk, ilbies għar-riġlejn b'teknoloġija bil-privattiva tqies bħala prodott ikkonċernat f’dak il-każ. (86) Il-parti interessata argumentat ukoll li moduli solari integrati fuq il-bjut għandhom ikunu esklużi mid-definizzjoni tal-prodott ikkonċernat, peress li jinbiegħu bi prezzijiet sostanzjalment ogħla mill-moduli standard. Barra minn hekk, fil-każ tal-footwear STAF ta’ aktar minn ċertu prezz ġie eskluż mid-definizzjoni tal-prodott ikkonċernat. F’dan ir-rigward, huwa osservat li modulu solari integrati fuq il-bejt ma jgħaqqadx il-funzjonalità ta’ modulu solari u madum tas-soqfa jew lavanja, kif indikat fil-premessa (83). Għalhekk, paragun dirett tal-prezzijiet mhuwiex sinifikanti, peress li l-funzjonalità miżjuda twassal b’mod naturali għal prezzijiet ogħla. (87) Bħala tweġiba għal dan l-argument, il-parti interessata argumentat li fuq il-bażi ta’ dan l-argument, kien ikun impossibbli li jissemmew d-differenzi fil-prezzijiet bħala indikatur addizzjonali li jiġġustifika l-esklużjoni mill-ambitu tal-prodott. Madankollu, din l-interpretazzjoni timraħ wisq. Dak li ntqal fil-premessa ta’ qabel jistipula sempliċiment li f’dan il-każ partikolari fejn il-moduli integrati fuq il-bjut jgħaqqdu l-funzjonalità tal-prodott ikkonċernat flimkien ma’ prodott ieħor (f’dan il-każ madum tas-soqfa jew lavanja), il-prezz ovvjament mhuwiex sinifikanti. Dan bl-ebda mod ma jfisser li f’każijiet oħrajn id-differenza fil-prezz ma tistax tkun indikatur utli biex jiġi stabbilit jekk prodott għandux ikun eskluż mid-definizzjoni tal-prodott ikkonċernat. (88) Finalment, il-parti interessata argumentat li l-fornitur tagħha ta’ moduli solari integrati fuq il-bjut għandu jingħata aċċess għall-impenn tal-prezz minimu. Madankollu, jidher li l-esportatur Ċiniż ikkonċernat ma kkooperax fl-investigazzjoni, u bħala parti li ma kkooperatx, mhijiex eliġibbli li tieħu sehem fl-impenn. Għaldaqstant, din it-talba ma tistax tintlaqa’. 2.3.14. Ċelloli monokristallini u multikristallini (89) Parti interessata minnhom iddikjarat li ma kien hemm ebda produzzjoni ta’ ċelloli monokristallini fl-Unjoni, u li l-esportazzjonijiet tagħha ta’ ċelloli monokristallini ma kinux qegħdin jikkompetu mal-industrija tal-UE. Madankollu, l-investigazzjoni wriet li tabilħaqq kien hemm produzzjoni ta’ ċelloli monokristallini fl-Unjoni. Għalhekk dan l-argument huwa rifjutat. Għaldaqstant, dan l-argument ġie rifjutat. Xorta waħda, fi Brosmann il-Qorti Ġenerali ddeċidiet li n-nuqqas ta’ produzzjoni fil-Komunità ta’ tip ta’ prodott partikolari mhuwiex deċiżiv. 2.3.15. Il-klawżola “kkunsinjati minn” (90) Uħud mill-partijiet interessati argumentaw li l-estensjoni tal-ambitu tal-investigazzjoni għal prodotti “kkunsinjati mir-”RPĊ, filwaqt li l-każ inbeda biss kontra prodotti li joriġinaw mir-RPĊ ma kinitx iġġustifikata. (91) Madankollu, prodotti kkunsinjati mir-RPĊ diġà kienu koperti fl-istadju tal-bidu. Fil-punt 5 tan-Notifika ta’ Bidu, huwa ddikjarat li l-“kumpaniji li jesportaw il-prodott investigat mir-Repubblika Popolari taċ-Ċina iżda li jikkunsidraw li parti minn dawk l-esportazzjonijiet jew saħansitra kollha ma għandhomx oriġini doganali tagħhom fir-Repubblika Popolari taċ-Ċina, huma mistiedna biex jippreżentaw ruħhom fl-investigazzjoni u biex ifornu l-informazzjoni kollha rilevanti”. Għaldaqstant, huwa ċar li l-kumpaniji kollha li jikkunsinjaw prodotti mir-RPĊ kellhom l-opportunità li jikkooperaw f’din l-investigazzjoni. Barra minn hekk, peress li l-prodott investigat spiss jinkorpora komponenti u partijiet minn pajjiżi differenti, fil-punt 5 tan-Notifika ta’ Bidu tħabbar ukoll li “jistgħu jiġu adottati dispożizzjonijiet speċjali” biex tiġi indirizzata din il-kwistjoni. (92) Għaldaqstant, huwa meqjus li l-operaturi ekonomiċi kollha affettwati kienu informati kif suppost bil-possibbiltà li jistgħu jiġu adottati dispożizzjonijiet speċjali fir-rigward tal-prodotti kkonsinjati mir-RPĊ, jekk ikunu xierqa, u kienu mistiedna jikkooperaw fl-investigazzjoni. B’hekk, l-ambitu tal-investigazzjoni ma kienx estiż għal prodotti “kkunsinjati mir-RPĊ”, peress li dawn kienu koperti mill-bidu nett. (93) Wara d-divulgazzjoni, il-partijiet interessati argumentaw li indipendentement mid-dispożizzjonijiet fin-Notifika ta' Bidu msemmija fil-premessa (91) hawn fuq, l-investigazzjoni kienet limitata għal prodotti li joriġinaw mir-RPĊ u ma vvalutatx l-impatt tal-prodotti kkunsinjati mir-RPĊ. (94) F’dan ir-rigward, huwa osservat li l-passi ta’ wara ttieħdu sabiex jiġi żgurat li l-prodotti kollha kkunsinjati mir-RPĊ ġew ivvalutati matul l-investigazzjoni, u mhux biss prodotti li oriġinaw fir-RPĊ: · Il-kumpaniji kollha li jibagħtu l-prodott ikkonċernati mir-RPĊ kienu mistiedna biex jgħarrfu bil-preżenza tagħhom fl-investigazzjoni indipendentement mill-oriġini tal-prodotti. · Fl-Anness A tan-Notifika ta’ bidu, l-esportaturi ntalbu jirrapportaw informazzjoni għall-prodotti kollha manifatturati mill-kumpanija. Din l-informazzjoni ma kinitx limitata għal prodotti li oriġinaw fir-RPĊ. · Fuq il-bażi ta’ din l-informazzjoni, li kien fiha l-esportazzjonijiet kollha lejn l-UE indipendentement mill-oriġini tal-prodotti, intgħażel kampjun rappreżentattiv. · Il-produtturi fil-kampjun irċivew kwestjonarju għal "produtturi li jesportaw lejn l-Unjoni Ewropea", u r-RPĊ issemmiet bħala l-"pajjiż ikkonċernat", mhux il-pajjiż ta’ oriġini. Għalhekk, kien ċar li kienu investigati l-prodotti kollha indipendetement mill-oriġini tal-prodott. (95) Fuq din il-bażi, huwa konkluż li l-investigazzjoni kopriet il-prodotti kollha li oriġinaw fir-RPĊ jew ikkunsinjati minnha, u li s-sejbiet tal-investigazzjoni, inklużi s-sussidju u d-dannu, ikopru l-prodotti kollha li joriġinaw jew li huma kkunsinjati mir-RPĊ. (96) Wara d-divulgazzjoni finali, il-partijiet interessati argumentaw li l-ilment kien fih bis evidenza prima facie dwar importazzjonijiet ta’ pannelli solari li joriġinaw fir-RPĊ, mhux prodotti kkunsinjati mir-RPĊ. F’dan ir-rigward, ta’ min jiċċara li l-ilment tabilħaqq kopra prodotti "mir-RPĊ", li jista’ jidher mill-paġna tal-qoxra sottomessa mill-applikant li fiha t-timbru. Qabel din il-paġna, hemm paġna oħra fuq il-fajl li tabilħaqq tuża l-kliem "li joriġina fir-Repubblika Popolari taċ-Ċina". Iżda dan il-każ ma kienx parti mid-dokument sottomess mill-ilmentatur, iżda żdied bħala paġna tal-qoxra mis-Servizzi tal-Kummissjoni, billi użat isem l-investigazzjoni minflok ma tenniet it-titlu tal-ilment. Għaldaqstant, jitqies li l-ilment kopra l-prodotti kollha mir-RPĊ, kemm jekk joriġinaw mir-RPĊ jew le. (97) Il-produtturi esportaturi Ċiniżi qablu wkoll li l-produtturi esportaturi f’pajjiżi terzi ma jistgħux ikunu raġonevolment mistennija jkunu jafu li l-prodotti tagħhom jistgħu jkunu fil-mira tal-investigazzjoni wkoll. F’dan ir-rigward, huwa osservat li l-miżuri ma japplikawx għal prodotti li huma fi transitu skont it-tifsira tal-Artikolu V GATT. Għalhekk, il-produtturi esportaturi li ma għandhomx operazzjonijiet fir-RPĊ mhumiex affettwati mill-miżuri. Barra minn hekk, ebda produttur esportatur fil-pajjiżi terzi ma qajjem il-kwistjoni li l-prodotti li jesporta huma soġġetti għall-miżuri. (98) L-istess produtturi esportaturi argumentaw li l-produtturi esportaturi f’pajjiżi terzi ma ntalbux jgħarrfu bil-preżenza tagħhom, u ma ngħatawx l-opportunità li juru li l-prodotti tagħhom mhumiex sussidjati. L-Istituzzjonijiet iqisu li dawk il-produtturi esportaturi mingħajr ebda operazzjoni fir-RPĊ mhumiex affettwati mill-miżuri, peress li l-prodotti tagħhom, jekk ikkunsinjati mir-RPĊ, kienu jkunu fi transitu. Il-produtturi esportaturi kollha l-oħrajn kienu mgħarrfin permezz tan-Notifika ta’ Bidu li l-operazzjonijiet tagħhom huma parti mill-investigazzjoni. 2.3.16. Konklużjoni (99) Fid-dawl ta’ dak li ntqal hawn fuq, l-ambitu tal-prodott huwa definit b’mod definittiv bħala moduli jew pannelli PV tas-siliċju kristallin u ċ-ċelloli tat-tip użat f’moduli jew pannelli PV tas-siliċju kristallin, li joriġinaw minn jew li huma kkunsinnati mir-Repubblika Popolari taċ-Ċina, sakemm ma jkunux fi tranitu fis-sens tal-Artikolu V GATT. Iċ-ċelloli għandhom ħxuna li ma taqbiżx l-400 mikrometru. Bħalissa dan il-prodott jaqa’ taħt il-kodiċijiet NM ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 u ex 8541 40 90. (100) It-tipi ta’ prodotti li ġejjin huma esklużi mid-definizzjoni tal-prodott ikkonċernat: – ċarġers solari li jikkonsistu f’inqas minn sitt ċelloli, huma portabbli u jfornu elettriku f’apparati jew jiċċarġjaw batteriji, – prodotti fotovoltajċi b’rita rqiqa, – prodotti fotovoltajċi tas-siliċju kristallin li huma integrati b’mod permanenti fi prodotti elettriċi, fejn il-funzjoni tal-prodotti elettriċi hija differenti mill-ġenerazzjoni tal-enerġija, u fejn dawn il-prodotti elettriċi jikkunsmaw l-elettriku ġġenerat miċ-ċellola/i fotovoltajka/ċi integrata/i tas-siliċju kristallin. – moduli jew pannelli b’vultaġġ ta’ output li ma jaqbiżx 50 V DC u output ta’ enerġija li ma jaqbiżx 50 W unikament għal użu dirett bħala ċarġers tal-batteriji f’sistemi bl-istess vultaġġ u karatteristiċi ta’ enerġija. 3. SUSSIDJU (101) L-ilmentatur allega li r-RPĊ qiegħda tissussidja bil-qawwa l-industrija fotovoltajka tagħha (“industrija PV”) u rrefera għal numru ta’ dokumenti ta’ politika u ppjanar kif ukoll leġiżlazzjoni li huma l-bażi għall-appoġġ mill-istat fis-settur. Il-Kummissjoni rrevediet u analizzat id-dokumenti msemmija fl-ilment kif ukoll dokumenti addizzjonali sottomessi mill-GTĊ u l-produtturi esportaturi fil-kampjun matul l-investigazzjoni u sabet li, tabilħaqq, ħafna minnhom juru li l-industrija PV fir-RPĊ tirċievi trattament preferenzjali f’bosta oqsma. (102) Il-GTĊ inkluda l-industrija PV fost l-industriji “strateġiċi” fit-12-il Pjan ta’ Ħames Snin[11]. Il-GTĊ ħareġ ukoll pjan speċifiku għall-industrija fotovoltajka solari (subordinat għat-12-il Pjan ta’ Ħames Snin ewlieni), jiġifieri t-12-il Pjan ta’ Ħames Snin għall-Industrija Fotovoltajka Solari. Fil-pjan tiegħu, il-GTĊ esprima l-appoġġ tiegħu għal "impriżi superjuri"[12] u “impriżi ewlenin"[13], u impenja ruħu li "jippromwovi l-implimentazzjoni ta’ bosta politiki li jappoġġaw l-industrija fotovoltajka”[14], u li “jsawwar tħejjija ġenerali ta’ politiki ta’ appoġġ fuq l-industrija, il-finanzi, it-taxxa …"[15]. Id-Deċiżjoni Nru 40 tal-Kunsill tal-Istat tissuġġerixxi li l-GTĊ se jappoġġa b’mod attiv l-iżvilupp tal-industrija tal-enerġija l-ġdida u jħaffef l-iżvilupp tal-enerġija solari[16], tordna lill-istituzzjonijiet finanzjarji kollha sabiex jipprovdu appoġġ ta’ kreditu biss lil proġetti mħeġġa (il-kategorija li fiha jappartjenu l-proġetti PV) u twiegħed l-implimentazzjoni ta’ “politiki preferenzjali oħrajn fuq il-proġetti mħeġġa”[17]. Deċiżjoni oħra tal-Kunsill tal-Istat tal-10 ta’ Ottubru 2010 titħaddet dwar l-espansjoni tal-”intensità tal-appoġġ tal-politika fiskali u finanzjarja”, billi tħeġġeġ lill-istituzzjonijiet finanzjarji ħalli “jespandu l-appoġġ ta’ kreditu” u twiegħed li “tagħmel użu mill-politiki fiskali preferenzjali bħal kumpens għar-riskju”[18] għal industriji strateġiċi ġodda, kategorija li fiha tappartjeni l-industrija PV solari. Il-Pjan Nazzjonali għall-Iżvilupp Xjentifiku u Teknoloġiku fit-Terminu Medju u Twil (2006 – 2020) iwiegħed li “jagħti l-ewwel prijorità lill-finanzjament tal-politiki”, “iħeġġeġ lill-istituzzjonijiet finanzjarji sabiex jagħtu appoġġ ta’ kreditu preferenzjali lil proġetti ta’ industrijalizzazzjoni nazzjonali kbar fix-xjenza u t-teknoloġija”, li “Jħeġġeġ lill-istituzzjonijiet finanzjarji sabiex itejbu u jsaħħu s-servizzi finanzjarji lil impriżi ta’ teknoloġija avvanzata” u li “jimplimenta l-politiki ta’ taxxa preferenzjali biex jippromwovi l-iżvilupp ta’ impriżi ta’ teknoloġija avvanzata”[19] . Anki l-Liġi tar-RPĊ dwar il-Progress Xjentifiku u Teknoloġiku telenka numru ta’ miżuri għall-appoġġ tal-industriji strateġiċi inkluża l-industrija PV solari. Fost l-oħrajn, turi li l-Istat iħeġġeġ u jiggwida lill-istituzzjonijiet finanzjarji sabiex jappoġġaw l-iżvilupp ta’ industriji ta’ teknoloġija għolja u ġdida billi jagħtu self[20], tordna lill-istituzzjonijiet finanzjarji orjentati lejn il-politki sabiex jagħtu prijorità għall-iżvilupp ta’ industriji tat-teknoloġija għolja u ġdida billi joffru servizzi finanzjarji[21], tipprovdi għal “imgħax skontat u garanzija għas-self” riċevuti minn ċerti impriżi u “għajnuna speċjali” mill-istituzzjonijiet finanzjarji orjentati lejn il-politiki għal proġetti mħeġġa mill-Istat[22]. L-applikazzjonijiet prattiċi ta’ dawn il-miżuri huma spjegati hawn isfel. 3.1. Kummenti preliminari (103) Kemm il-GTĊ kif ukoll il-produtturi esportaturi Ċiniżi fil-kampjun ippreżentaw tweġibiet għall-kwestjonarji u aċċettaw żjarat fuq il-post[23] sabiex jiġu vverifikati t-tweġibiet. (104) Fir-rigward tal-GTĊ, wara l-analiżi tat-tweġiba għall-kwestjonarju, il-Kummissjoni bagħtet ittra ta’ defiċenza u verifika minn qabel, segwita minn korrispondenza sussegwenti dwar l-aġenda taż-żjara ta’ verifika. Il-Kummissjoni tat lill-GTĊ ħafna żmien għat-tħejjija u s-sottomissjoni tar-rappreżentazzjonijiet tiegħu kull meta dan intalab u kien iġġustifikat. Tabilħaqq, ingħatat estensjoni sostanzjali tad-data ta’ skadenza lill-GTĊ, jiġifieri estensjoni ta’ 30 jum għat-tweġiba għall-kwestjonarju li rriżultat f’data ta’ skadenza eventwali ta’ 69 jum għas-sottomissjoni tat-tweġiba għall-kwestjonarju u l-Kummissjoni tat lill-GTĊ 25 jum biex iwieġeb għall-ittra ta’ defiċenza. Għalhekk, b’mod ġenerali, il-GTĊ kellu iktar minn tliet xhur biex jipprovdi l-informazzjoni neċessarja mitluba mill-Kummissjoni. (105) Matul il-verifika fuq il-post fil-Ministeru tal-Kummerċ Ċiniż f’Beijing u erba’ istituzzjonijiet finanzjarji (Iċ-China Development Bank, l-Export Import Bank of China, il-Huaxia Bank u SINOSURE) il-Kummissjoni impenjat ruħha sabiex tivverifika l-informazzjoni pprovduta fuq il-bażi tad-dokumenti ta’ sostenn li ntużawx biex titħejja t-tweġiba tal-GTĊ, b’konformità mad-dispożizzjonijiet tal-Artikoli 11 u 26 tar-Regolament bażiku. Wara dan, il-Kummissjoni waslet għall-konklużjoni preliminari li n-nuqqas ta’ informazzjoni u dokumenti ta’ sostenn disponibbli mill-GTĊ ma ppermettiex sabiex issir verifika xierqa tat-tweġiba għall-kwestjonarju. Barra minn hekk, ċerta informazzjoni ma kinitx sottomessa affattu għad li ntalbet b’mod speċifiku u ċerti mistoqsijiet sempliċiment ma tweġbux. Konsegwentement, il-GTĊ kien mgħarraf bil-konsegwenzi tan-nuqqas ta’ kooperazzjoni b’konformità mal-Artikolu 28(1) u (6) tar-Regolament bażiku. (106) Il-GTĊ iddikjara wkoll li l-Kummissjoni kienet qiegħda timponi piż mhux raġonevoli fuq il-GTĊ u li talbet informazzjoni irrilevanti u mhux neċessarja fil-kwestjonarju u l-ittra ta’ defiċenza sussegwenti. (107) Fir-rigward tal-informazzjoni mitluba, huwa osservat li l-Kummissjoni talbet biss informazzjoni dwar allegazzjonijiet fl-ilment li hija qieset neċessarja sabiex tasal għal sejba rappreżentattiva u baqgħet konsistenti fit-talbiet tagħha billi talbet l-istess dejta u informazzjoni matul il-proċess ta’ investigazzjoni u talbet lill-GTĊ jispjega l-informazzjoni sottomessa u l-impimentazzjoni tiegħu għall-iskemi investigati. Fi kliem ieħor, il-Kummissjoni talbet biss informazzjoni li kienet neċessarja sabiex jiġu vvalutati l-eżistenza u l-livell tas-sussidju disponibbli għall-prodott ikkonċernat skont l-iskemi ta’ sussidji allegati fl-ilment. 3.2. Nuqqas ta’ kooperazzjoni (108) Kif diġà ntqal fil-premessa (106) hawn fuq, wara ż-żjarat ta’ verifika fuq il-post, fit-23 ta’ Mejju 2013, il-Kummissjoni nnotifikat lill-GTĊ li kienet qiegħda tikkunsidra l-applikazzjoni tal-fatti disponibbli b’konformità mal-Artikolu 28 tar-Regolament bażiku. Il-Kummissjoni bagħtet din l-ittra, peress li kienet waslet għall-konklużjoni preliminari li n-nuqqas ta’ informazzjoni u evidenza ta’ sostenn mill-GTĊ ma kienx jippermetti li ssir verifika xierqa tat-tweġiba għall-kwestjonarju antisussidji, ittra ta’ defiċenza u sottomissjonijiet oħrajn li saru mill-GTĊ matul il-proċediment inkwistjoni. Barra minn hekk, fuq il-post instab li ċerta informazzjoni tneħħiet fit-tweġiba għall-kwestjonarju u sottomissjonijiet sussegwenti mill-GTĊ, għad li din intalbet b’mod speċifiku mill-Kummissjoni. Barra minn hekk, ċerti mistoqsijiet sempliċiment ma tweġbux. L-applikazzjoni potenzjali tal-fatti disponibbli kienet tikkonċerna l-pjanijiet tal-gvern, proġetti, diversi dokumenti ta’ leġiżlazzjoni u oħrajn; Self ta’ politiki preferenzjali, finanzjament, garanziji u assigurazzjoni oħrajn; ċirkulari tal-PBOC; verifiki fil-banek; Assigurazzjoni ta’ kreditu għall-esportazzjoni u verifikazzjoni ta’ Sinosure; il-programm ta' Dimostrazzjoni Golden Sun; programmi ta’ tnaqqis u eżenzjoni mit-taxxa diretta; programmi ta’ taxxa indiretta u tariffi ta’ importazzjoni; forniment ta’ inputs b’remunerazzjoni inqas minn dik adegwata: polisiliċju, estrużjonijiet tal-aluminju u ħġieġ; u l-forniment tad-Drittijiet ta’ Użu tal-Art (109) Fl-ittra tiegħu tat-3 ta’ Ġunju 2013 il-GTĊ oġġezzjona l-intenzjoni preliminari tal-Kummissjoni li tapplika d-dispożizzjonijiet tal-Artikolu 28 tar-Regolament bażiku, billi rraġuna li l-kundizzjonijiet meħtieġa biex titwarrab l-informazzjoni sottomessa jew anki sabiex “jimtela l-vojt fl-informazzjoni” ma ntlaħqux f’dan il-każ. (110) Il-GTĊ ddikjara li “dubji” dwar il-preċiżjoni tal-informazzjoni, li tfeġġ biss mill-fatt li l-informazzjoni sottomessa ma tistax tkun verifikata bis-sodisfazzjoni “sħiħa” tal-Kummissjoni, ma għandhomx iwasslu sabiex tkun injorata dik l-informazzjoni. Il-Kummissjoni ma taqbilx ma’ din id-dikjarazzjoni peress li ma tirrappreżentax ir-realtà. Tabilħaqq, il-Kummissjoni ma “injoratx” xi informazzjoni fuq l-unika bażi li ma setgħetx tivverifikaha matul iż-żjara ta’ verifikazzjoni fuq il-post. Madankollu, jekk l-informazzjoni u l-ispjegazzjoni mogħtija mill-GTĊ instabu li huma kontradittorji u/jew inkompluti meta mqabbla ma’ informazzjoni oħra għad-dispożizzjoni tal-Kummissjoni u, fl-istess ħin, ma kienx possibbli li din tiġi vverifikata matul iż-żjara ta’ verifika fuq il-post, il-Kummissjoni ma setgħetx tieħu t-tali informazzjoni bil-valur nominali tagħha. Ma’ kull biċċa informazzjoni huwa mehmuż piż xieraq skont il-grad ta’ nuqqas ta’ kooperazzjoni mill-GTĊ. Huwa osservat ukoll li l-Kummissjoni ma kellhiex problema bil-format li bih kienet ipprovduta din l-informazzjoni, hekk kif allega l-GTĊ, iżda bl-impreċiżjoni u/jew inkompletezza tagħha. (111) Il-GTĊ iddikjara wkoll li partijiet mill-informazzjoni mitluba mill-Kummissjoni kienu jinvolvu piż tali li l-GTĊ ma kellux il-ħila prattika li jipprovdiha. F’dan ir-rigward huwa osservat li l-Kummissjoni talbet biss informazzjoni li kienet neċessarja biex jiġu verifikati l-allegazzjonijiet li saru mill-ilmentatur (u appoġġati minn evidenza prima facie) u tat lill-GTĊ ħafna żmien u ċans sabiex jissottometti t-tali informazzjoni. Barra minn hekk, il-Kummissjoni hija ferm konxja mill-fatt li n-numru sinifikanti ta’ allegazzjonijiet dettaljati tal-ilmentatur f’dak il-każ kien jobbligaha titlob ammont sostanzjali ta’ informazzjoni mill-GTĊ. Madankollu, kif spjegat hawn fuq (il-premessi minn (104) sa (107)), l-informazzjoni mfittxija ma kinitx eċċessiva u ngħata żmien xieraq sabiex tiġi pprovduta. (112) Barra minn hekk, il-GTĊ indika d-distinzjoni bejn li tinjora l-informazzjoni sottomessa u li tissupplimenta l-informazzjoni riċevuta b’informazzjoni li fil-fatt huma fir-rekords. Filwaqt li l-Kummissjoni hija ferm konxja b’din id-distinzjoni u taġixxi b’konformità mad-dispożizzjonijiet rilevanti tal-Artikolu 28 tar-Regolament bażiku, tixtieq tindika li meta l-informazzjoni sottomessa tkun tikkontradixxi informazzjoni oħra għad-dispożizzjoni tal-Kummissjoni dwar l-istess suġġett, ma jkunx possibbli li din l-informazzjoni tkun supplimentata. F’dawn l-okkażjonijiet (pereżempju informazzjoni sottomessa dwar is-sjieda ta’ banek), il-Kummissjoni kellha tiddeċiedi liema informazzjoni hija l-iktar waħda kredibbli. Meta għamlet dan, il-Kummissjoni żgurat li l-użu tal-fatti disponibbli mhuwiex punittiv u huwa bbażat fuq fatti li effettivament huma disponibbli. (113) Il-GTĊ iddikjara li l-Kummissjoni ma kellha ebda bażi fuq xiex tikkunsidra lill-GTĊ bħala mhux kooperattiv f’dan il-każ peress li la injora u lanqas ma fehem b’mod żbaljat l-obbligu tiegħu li jqis il-“ħila prattika” tal-GTĊ biex iwieġeb għad-domanda tagħha. Skont il-GTĊ, l-investigazzjoni inġenerali kienet diffiċli żżejjed tant li l-kooperazzjoni inġenerali saret impossibbli, u l-Kummissjoni bħala awtorità investigattiva baqgħet tirrifjuta milli taħdem mal-GTĊ sabiex tnaqqas dawn id-diffikultajiet. Din id-dikjarazzjoni hija miżinterpretazzjoni ċara tal-fatti. Il-Kummissjoni, sabiex tissodisfa l-obbligi ġuridiċi tagħha wara r-riċevuta ta’ lment dokumentat kif xieraq u fl-istess ħin tirrispetta l-ġurisprudenza rilevanti tad-WTO, talbet mingħand il-GTĊ biss dik l-informazzjoni neċessarja biex tivverifika u tivvaluta l-allegazzjonijiet fl-ilment appoġġat minn evidenza suffiċjenti. Il-Kummissjoni offriet assistenza lill-GTĊ fl-ittra ta’ spjegazzjoni tagħha mal-kwestjonarju kif ukoll fil-kwestjonarju stess. Anki fl-ittra ta’ defiċenza, il-GTĊ kien mistieden jikkuntattja lill-Kummissjoni jekk ikollu xi mistoqsija dwar l-informazzjoni mitluba. Il-Kummissjoni tat ukoll estensjonijiet eċċezzjonalment twal fid-data ta’ skadenza sabiex tiġi sottomessa l-informazzjoni (ara l-premessa (104) hawn fuq). Barra minn hekk, f’din l-investigazzjoni, il-Kummissjoni talbet għal informazzjoni speċifika għat-tranżazzjonijiet mill-GTĊ biss fir-rigward tal-esportaturi fil-kampjun, mhux il-produtturi tal-pannelli solari kollha fiċ-Ċina, u b’hekk naqqset il-volum potenzjali ta’ informazzjoni meħtieġa bil-bosta. Il-Kummissjoni tosserva li l-GTĊ jidher li qiegħed iħallat l-argumenti dwar il-ħila prattika tiegħu biex jipprovdi d-dejta ma’ kwistjonijiet oħrajn. Pereżempju, meta ddiskuta t-talba allegatament eċċessiva tal-Kummissjoni għal informazzjoni dwar banek u istituzzjonijiet finanzjarji, jibbaża l-argument tiegħu l-iktar fuq l-insuffiċjenza allegata tal-ilment, billi ddikjara li huwa bbażat fuq “determinazzjonijiet illegali” fil-kawża Karta Fina Miksija. Għaldaqstant, l-ilment tal-GTĊ donnu huwa relatat mal-kwalità tal-evidenza għall-bidu, u mhux mal-ħila prattika tiegħu li jipprovdi din l-informazzjoni. Tabilħaqq, fl-ittra tiegħu tat-3 ta’ Ġunju 2013 il-GTĊ tenna d-dikjarazzjoni tiegħu mis-sottomissjonijiet ta’ qabel li t-tnedija ta’ ħafna mill-programmi ma kinitx tissodisfa l-limitu evidenzjarju tal-Artikolu 11.2 tal-Ftehim tad-WTO dwar l-SCM u li bit-tnedija ta’ dawn il-programmi, il-Kummissjoni kisret l-Artikolu 11.3 tal-Ftehim tad-WTO dwar l-SCM. Il-Kummissjoni diġà wieġbet għal dawn id-dikjarazzjonijiet f’ittra u Memorandum lill-GTĊ u peress li ma saret l-ebda dikjarazzjoni oħra fl-ittra tat-3 ta’ Ġunju 2013 ma hemmx bżonn li jerġgħu jiġu indirizzati l-istess dikjarazzjonijiet għat-tieni darba f’dan ir-Regolament. (114) Il-GTĊ iddikjara wkoll li l-Kummissjoni ma tatx lill-GTĊ biżżejjed żmien biex ilesti l-kwestjonarju. Dan huwa sempliċiment żbaljat. Kif spjegat fil-premessa (104) hawn fuq, il-Kummissjoni tat lill-GTĊ estensjonijiet sostanzjali fid-dati ta’ skadenza, billi pprovdiet lill-GTĊ bi żmien massimu possibbli bla ma jitħalla impatt negattiv sostanzjali fuq it-tlestija fil-ħin tal-każ. Iż-żmien mogħti għat-tlestija tal-kwestjonarju u t-tweġiba għall-ittra ta’ defiċenza kien sostanzjalment iktar miż-żmien meħtieġ mill-Artikolu 11(2) tar-Regolament bażiku. (115) Il-GTĊ iddikjara li l-Kummissjoni injorat it-talba tiegħu għal għajnuna fid-determinazzjoni tal-ħtieġa relattiva tat-tweġibiet tal-kwestjonarju sabiex jiġu evitati determinazzjonijiet tal-fatti disponibbli. Fis-sottomissjoni tiegħu rrefera għat-talba tiegħu lill-Kummissjoni sabiex tispjega l-iskop ta’ informazzjoni partikolari mitluba u għal liema determinazzjonijiet fattwali twassal, sabiex “jiżgura li jkun jista’ jikkoopera fl-aħjar ħila prattika tiegħu filwaqt li fl-istess ħin jipprovdi l-iktar informazzjoni essenzjali”. Ovvjament, il-Kummissjoni ma setgħetx tkun taf minn qabel ma kienet ipprovduta għal liema konklużjonijiet ser twassal l-informazzjoni propja. Il-GTĊ jiddikjara wkoll li l-Kummissjoni strutturat il-kwestjonarju sabiex tagħmlu “funzjonalment impossibbli” li jitlesta u l-Kummissjoni għamlet “mistoqsijiet bla skop ċar.” Il-Kummissjoni tiċħad kategorikament dawn l-allegazzjonijiet. Kif spjegat hawn fuq, il-kwestjonarju talab biss l-informazzjoni li kienet neċessarja biex issir id-determinazzjoni tagħha. (116) Il-GTĊ iddikjara wkoll li l-Kummissjoni saħqet fuq il-forniment ta’ dokumenti li l-GTĊ ma setax jipproduċi jew jara li jiġu pprovduti skont il-liġi u f’dan il-kuntest irrefera għal-liġi rilevanti tal-UE u d-WTO li tagħmilha ċara li hija biss informazzjoni falza jew qarrieqa li għandha tkun injorata u li ma kellu ebda “ħila prattika” li jforni ċerta informazzjoni li, bħala sigriet tal-Istat jew xi ħaġa simili, il-liġijiet interni tiegħu jipprojbixxu b’mod strett it-tixrid tagħha. Huwa ddikjarat ukoll li d-dispożizzjonijiet rilevanti tal-ADA u l-ASCM tad-WTO li jipprevedu modi li bih tista’ tiġi pprovduta informazzjoni kunfidenzjali lil awtoritajiet investigattivi u tingħata “trattament kunfidenzjali” mhux dejjem japplikaw fil-każ fejn l-informazzjoni għandha tkun ipprovduta mill-awtorità ta’ pajjiż terz, f’dan il-każ il-GTĊ. Il-GTĊ iddikjara wkoll li l-Kummissjoni ser tmur kontra l-ASCM jekk tirrifjuta milli tirrikonoxxi d-distinzjoni ġuridika bejn il-ħila prattika ta’ gvern li jipprovdi informazzjoni li huwa legalment ipprojbit milli joħroġ, min-naħa, u l-forom l-oħrajn ta’ informazzjoni kunfidenzjali li għalihom tista’ titlob trattament kunfidenzjali fil-perkors normali ta’ investigazzjoni. (117) Il-Kummissjoni ma injorat l-ebda informazzjoni li l-GTĊ ma pproduċiex, kienet x’kienet ir-raġuni, għaliex huwa sempliċiment impossibbli li tinjora xi ħaġa li mhijiex ipprovduta. Min-naħa l-oħra, f’sitwazzjoni fejn il-GTĊ ma pprovdiex, jew ma tax għad-dispożizzjoni għal spezzjoni, ċerta informazzjoni, u informazzjoni ta’ għamla simili kienet għad-dispożizzjoni tal-Kummissjoni minn sorsi oħrajn (fil-parti l-kbira pubblikament disponibbli, iżda anki minn produtturi esportaturi li kkooperaw jew sottomessi minn ċerti banek matul investigazzjonijiet fuq il-post); il-Kummissjoni inkludiet din l-informazzjoni fil-fajl tal-każ u użatha fid-determinazzjoni tagħha. Il-Kummissjoni ma taqbilx mad-dikjarazzjoni li d-dispożizzjonijiet tal-ADA u l-ASCM tad-WTO li jipprevedu modi li bihom tista’ tkun ipprovduta informazzjoni kunfidenzjali lil awtoritajiet investigattivi u tingħata “trattament kunfidenzjali” ma japplikawx għall-GTĊ. F’dan ir-rigward, il-GTĊ qiegħed jiddikjara li l-gvernijiet għandhom jagħtu kont ta' standards differenti ta’ kooperazzjoni minn dawk tal-esportaturi u s-sitwazzjoni tal-gvernijiet tiġġustifika “ammont minimu ta' korteżija” li l-esportaturi mhumiex intitolati għalih. Fir-rigward tal-kondotta tal-investigazzjonijiet tad-dazju kompensatorju, il-Kummissjoni ma taqbilx. Il-GTĊ huwa wieħed mill-partijiet interessati fil-proċediment għall-fini tar-Regolament bażiku u fl-istess ħin, bħala “Membru interessat”, ir-RPĊ hija marbuta mid-dispożizzjonijiet u l-ġurisprudenza. L-Artikolu 28(1) tar-Regolament bażiku jiddikjara: “Fil-każijiet fejn parti interessata tiċħad l-aċċess għal, jew b’mod ieħor ma tipprovdix l-informazzjoni meħtieġa fil-limiti ta’ żmien stabbiliti skont id-dispożizzjonijiet ta’ dan ir-Regolament, jew tostakola b’mod sinifikanti l-investigazzjoni, is-sejbiet provviżorji jew finali, fil-pożittiv jew fin-negattiv, jistgħu jittieħdu fuq il-bażi tal-fatti disponibbli.” L-Artikolu 12.7 tal-Ftehim tad-WTO dwar l-SCM, jirreferi b’mod espliċitu għall-konsegwenzi tan-nuqqas ta’ kooperazzjoni mill-gvernijiet (“Membru Interessat): “Fil-każijiet fejn parti interessata tiċħad l-aċċess għal, jew b’mod ieħor ma tipprovdix l-informazzjoni meħtieġa fi żmien perjodu raġonevoli jew tostakola b’mod sinifikanti l-investigazzjoni, is-sejbiet provviżorji jew finali, fil-pożittiv jew fin-negattiv, jistgħu jittieħdu fuq il-bażi tal-fatti disponibbli.” Għaldaqstant, meta l-pajjiż li qed jinvestiga, f’dan il-każ l-UE, jeżerċita d-drittijiet tad-WTO tiegħu f’investigazzjoni tad-dazju kompensatorju u jitlob informazzjoni meqjusa neċessarja għall-fini tal-investigazzjoni, il-gvernijiet u l-esportaturi jaqgħu taħt l-istess obbligu li jikkooperaw. Matul l-investigazzjoni, il-GTĊ spiss irrefera għal regoli dwar il-kunfidenzjalità bħala raġuni għan-nuqqas ta’ forniment tal-informazzjoni mitluba, pereżempju, iċ-ċirkulari tal-PBOC, għal skopijiet ta’ verifika. Ġie osservat li anki li kieku l-GTĊ, kif jiddikjara, kien “legalment projbit milli joħroġ it-tali informazzjoni”, xorta huwa marbut mill-obbligi tiegħu tad-WTO li jipprovdi informazzjoni meqjusa neċessarja għall-investigazzjoni. F’dan ir-rigward, dispożizzjonijiet tal-liġi muniċipali jew regoli interni ta’ Membru tad-WTO ma jistgħux jassolvuh mill-obbligi tiegħu tad-WTO sabiex jikkoopera fl-investigazzjonijiet; f’dawn il-każijiet ta’ kunflitt, huwa f’idejn il-GTĊ li jissuġġerixxi modi li bihom jista’ jingħata aċċess għall-informazzjoni sabiex tkun tista’ tiġi verifikata b’mod adegwat. Minkejja dak li ntqal hawn fuq, il-GTĊ qatt ma spjega din id-dikjarazzjoni u qatt ma ta xi evidenza (pereżempju. dispożizzjoni ġuridika li skont din huwa “legalment projbit” milli joħroġ it-tali informazzjoni) f’dan ir-rigward. (118) Barra minn hekk, il-GTĊ iddikjara li l-ittra ta’ qabel il-verifika tal-25 ta’ Marzu 2013 ma kinitx iddettaljata biżżejjed u ma kienx fiha mistoqsijiet speċifiċi li se jkunu indirizzati matul iż-żjara ta’ verifika fuq il-post. F’dan ir-rigward ta’ min josserva li filwaqt li ma hemm ebda rekwiżit li l-Kummissjoni tibgħat lista tal-mistoqsijiet kollha li ser isiru matul il-verifika fuq il-post (u l-Kummissjoni ma tqisx li dan huwa xieraq), l-ittra ta’ qabel il-verifika tal-25 ta’ Marzu 2013 kien fiha lista ferm speċifika u ddettaljata tal-kwistjonijiet u d-dokumenti li se jkunu indirizzati skont l-Artikolu 26(3) tar-Regolament bażiku u r-rekwiżiti tad-WTO. Madankollu, l-ittra għamlitha ċara li l-lista ma kinitx eżawrjenti u li kwistjonijiet u evidenza oħrajn jistgħu jkunu indirizzati, jekk dan ikun xieraq. F’dan ir-rigward ta’ min jinnota wkoll li l-GTĊ ma oġġezzjonax għall-kontenuti ta’ din l-ittra qabel il-verifika, għad li min-naħa l-oħra irrifjuta milli jiddiskuti wħud mill-punti mhux imsemmija b’mod espliċitu f’din l-ittra, bħal informazzjoni fuq l-ikbar banek fir-RPĊ, l-involviment tal-Partit Komunista Ċiniż (“CCP”) fil-ġestjoni ta’ ċerti banek jew l-aċċess ta’ ċerti banek għar-riżervi tal-muniti barranin tal-Amministrazzjoni tal-Istat tar-Riżervi Barranin, billi ddikjara li mhuwiex lest li jwieġeb għall-mistoqsijiet fuq dawn il-kwistjonijiet. (119) Il-GTĊ argumenta wkoll li l-Kummissjoni ma kinitx flessibbli matul iż-żjara ta’ verifika fuq il-post u fil-fatt “stabbilixxiet limitu ta’ żmien obbligatorju fir-rigward ta’ kwalunkwe tweġiba għal bidliet mill-GTĊ”. Fuq l-istess nota ddikjara li l-Kummissjoni ma aċċettat ebda waħda mis-soluzzjonijiet “fattibbli” proposti mill-GTĊ dwar il-verifikazzjoni fl-Uffiċċju Nazzjonali tal-Istatistika (NBS) u rrifjutat milli testendi l-verifika sa nhar it-Tnejn it-22 ta’ April 2013 biex tivverifika l-NBS. Barra minn hekk, l-uffiċjali tal-Kummissjoni bdew tard bil-verifiki kważi kull jum tax-xogħol minħabba, skont il-GTĊ, li jaslu tard. (120) Fir-rigward tad-dikjarazzjonijiet ta’ hawn fuq, il-Kummissjoni tisħaq fuq il-fatt li l-grad ta’ flessibbiltà muri mill-uffiċjali tagħha fuq il-post kien sħiħ u inkondizzjonali. L-uffiċjali tal-Kummissjoni offrew b’mod eċċezzjonali li jivverifikaw id-dokumenti u l-evidenza li l-GTĊ introduċa ferm wara l-għeluq ta’ ċertu suġġett, ferm lil hinn mill-ħinijiet tax-xogħol regolari f’għadd ta’ okkażjonijiet. Dan sar bosta drabi, anki jekk kien ifisser ċaqliq f’ħinijiet tard lejn siti ta’ verifika oħrajn u/jew ritorn lejn siti fejn l-uffiċjali tal-Kummissjoni diġà kienu jew diġà kienu taw opportunità ta’ verifika tad-dokumenti. Madankollu, b’xorti ħażina l-GTĊ ma laqax dawn l-offerti fil-każijiet inkwistjoni, u dan jissuġġerixxi ferm li n-nuqqas ta’ sottomissjoni tad-dokumenti mitluba mill-Kummissjoni matul il-ħin regolari ma kienx dovut għar-restrizzjonijiet fiż-żmien tagħhom jew għan-nuqqas ta’ rieda mill-Kummissjoni li tivverifikahom. Fir-rigward tad-dewmien fil-bidu taż-żjara ta’ verifika, il-Kummissjoni tosserva li l-uffiċjali kienu preżenti fil-ħin kuljum iżda li, b’xorti ħażina, ċertu dewmien kien ikkaġunat mill-proċeduri ta’ reġistrazzjoni ta’ kuljum biex jingħata aċċess għas-siti ta’ verifika differenti meħtieġa mill-GTĊ jew sempliċiment min-nuqqas ta’ rappreżentanti tal-GTĊ sabiex jakkumpanjaw lill-uffiċjali meta waslu fis-siti ta’ verifika li ġiegħlhom jistennew ħafna qabel jibdew. Il-Kummissjoni tosserva wkoll li ż-żjarat ta’ verifika kuljum damu ferm iktar mill-ħinijiet normali tax-xogħol, u li kien il-GTĊ li kkanċella s-sessjoni ta’ wara nofsinhar taż-żjara ta’ verifika fl-ewwel jum hekk kif ir-rappreżentanti tal-Ministeru tat-Teknoloġija ddeċidew li ma jiħdux sehem fiż-żjara (ara l-premessa (122)). Li kieku l-GTĊ aċċetta l-offerti kollha ripetuti mill-uffiċjali tal-Kummissjoni sabiex jivverifikaw id-dokumenti wara l-ħin tax-xogħol, iż-żjarat kienu jdumu iktar u dan ma kienx il-każ biss għaliex il-GTĊ naqas milli jikkoopera bis-sħiħ. (121) Il-GTĊ ilmenta wkoll li l-prattika tal-Kummissjoni li ma taċċettax dokumenti u evidenza ġodda li jeħtieġu li jiġu verifikati wara tmiem is-sessjoni ta’ verifika li jappartjenu għaliha. F’dan ir-rigward irid ikun iċċarat li mhijiex u qatt ma kienet l-intenzjoni tal-Kummissjoni li tinjora minnufih informazzjoni pprovduta b’dan il-mod. Il-Kummissjoni ħadet inkunsiderazzjoni l-informazzjoni sottomessa kollha, analizzat il-kwalità tagħha (pereż. l-estratt tad-dikjarazzjonijiet finanzjarji awditjati huwa ttrattat b’mod differenti minn sempliċi tabella tal-excel jew dokument tal-word b’figuri mhux appoġġati minn sors uffiċjali) u attribwitilha l-piż xieraq minħabba li ma setgħetx tivverifika din l-informazzjoni matul iż-żjara ta’ verifika fuq il-post. (122) Fir-rigward tas-sitt dokumenti[24] sottomessi mill-GTĊ matul l-investigazzjoni u l-kontenut li l-GTĊ irrifjuta milli jiddiskuti matul iż-żjara ta’ verifika fuq il-post, il-GTĊ iddikjara li l-Kummissjoni ma kellha ebda bażi biex tapplika l-fatti disponibbli skont l-Artikolu 28 tar-Regolament bażiku. Dan iddikjara wkoll li l-Kummissjoni naqset milli tassisti lill-GTĊ biex jifhem ir-rekwiżit sabiex jipprovdi dawn id-dokumenti u milli turi li d-dokumenti kollha kkonċernati kienu rilevanti minkejja li l-GTĊ “stieden b’mod speċifiku lill-Kummissjoni qabel ma bdiet il-verifika sabiex tassisti lill-GTĊ biex jifhem ir-rekwiżit sabiex jipprovdi dawn id-dokumenti u sabiex turi li d-dokumenti kkonċernati kollha kienu rilevanti”. F’dan ir-rigward, l-ewwel nett, huwa osservat li d-dokumenti kollha jappartjenu direttament għall-industrija kkonċernata[25] u għalhekk, l-inklużjoni tagħhom fi ħdan l-ambitu ta’ verifika kienet ferm rilevanti. It-tieni, it-test tal-GTĊ użat fl-ittra tiegħu lill-Kummissjoni tal-11 ta’ April 2013 kien differenti minn dak imsemmi fl-ittra tiegħu tat-3 ta’ Ġunju 2013. Fl-ittra tiegħu tal-11 ta’ April 2013, il-GTĊ iddikjara li l-verifika tat-tali dokumenti “hija sospiża sakemm il-Kummissjoni ma jirnexxiliex turi b’mod konvinċenti kemm dawn id-dokumenti jitqiesu li huma rilevanti għall-investigazzjoni attwali, b’mod partikolari s-sussidji allegati”. Peress li dawn id-dokumenti kollha jirrigwardaw direttament l-industrija kkonċernata u anki skemi partikolari ta’ sussidji bħal self preferenzjali jew skemi ta’ taxxa preferenzjali, kif inhu ovvju mit-test tagħhom, il-Kummissjoni ma fehmitx x’jista’ jiżdied iktar biex tintwera r-rilevanza tagħhom iktar minn hekk. Għall-Kummissjoni kien sorprendenti li l-GTĊ deher li ma kellux problema bir-rilevanza ta’ dawn id-dokumenti meta kienu sottomessi, iżda biss meta l-Kummissjoni talbet spjegazzjonijiet. (123) Fl-ittra tagħha tat-23 ta’ Mejju 2013 il-Kummissjoni ddikjarat li ma setgħetx tivverifika ħafna mill-informazzjoni sottomessa mad-dokumentazzjoni oriġinali u tagħmel kontroverifika mad-dejta sors li ntużat biex jitħejjew it-tweġibiet tal-GTĊ fir-rigward tal-informazzjoni dwar is-suq finanzjarju u l-istituzzjonijiet finanzjarji fir-RPĊ. Il-GTĊ oġġezzjona li minħħabba l-“kwota ferm ġenerali u mhux speċifika”, il-Kummissjoni ma tatx lill-GTĊ opportunità sabiex jikkummenta kif xieraq u għalhekk ma ħallietx lill-GTĊ jeżerċita d-dritt ta’ difiża tiegħu kif suppost. Din id-dikjarazzjoni ma tgħidx is-sew. Fil-kwestjonarju, il-Kummissjoni għamlet mistoqsijiet ferm speċifiċi u, b’konformità mal-prattika normali ta’ ħafna awtoritajiet investigattivi ppruvat tivverifika t-tweġibiet tal-GTĊ matul żjara ta’ verifika fuq il-post. (124) B’mod partikolari, fit-tweġiba tiegħu għall-kwestjonarju, il-GTĊ iddikjara li “s-self lill-industrija kkonċernata jammonta għal sehem żgħir ħafna tas-self totali mogħti. Pereżempju, uħud mill-banek fil-kwestjonarju tal-appendiċi tagħhom iddeskrivew li s-self mogħti lill-industrija kkonċernata kien jammonta għal inqas minn 1 % tas-self totali”. Matul il-verifika, il-GTĊ ma rnexxilux isostni din id-dikjarazzjoni b’xi evidenza affattu u sempliċiment irrefera lill-Kummissjoni għall-banek. (125) Il-Kummissjoni talbet ukoll statistiki fuq is-self lill-industrija kkonċernata. Il-GTĊ iddikjara li ma jżommx rekords bħal dawn. Meta l-Kummissjoni stħarrġet jekk il-GTĊ ipprovax jikkompila statistiki bħal dawn u talbet din l-informazzjoni mis-CBRC (Awtorità regolatorja tal-banek fir-RPĊ), uffiċjal preżenti matul il-verifika wieġeb li ma kienx jaf dwar dan peress li dipartiment ieħor tas-CBRC huwa responsabbli mill-istatistiki. Ebda statistika kif mitluba fil-kwestjonarju u ripetutament fil-proċess ta’ defiċenza ma ġiet sottomessa mill-GTĊ. Fl-ittra ta’ qabel il-verifika tagħha, il-Kummissjoni indikat mill-ġdid li dan is-suġġett ser ikun kopert. (126) Rigward il-banek, il-Kummissjoni sħarrġet ukoll matul iż-żjara ta’ verifika dwar il-valutazzjoni tar-riskju u tal-kredibbiltà kredizja, is-sitwazzjoni operattiva ġenerali, is-sitwazzjoni maniġerjali, il-livell ta’ kreditu, l-użu finanzjarju, l-abbiltà ta’ ripagament, il-mudell tal-garanzija u l-kooperazzjoni kummerċjali bejn il-banek u l-mutwatarji, peress li l-GTĊ għamel dikjarazzjonijiet dwar dawn il-kwistjonijiet fit-tweġiba tiegħu għall-kwestjonarju. Mill-ġdid, minkejja li dawn is-suġġetti kienu indikati fl-ittra ta’ qabel il-verifika, il-GTĊ ma rnexxilux jipprovdi xi evidenza li tappoġġa d-dikjarazzjonijiet tiegħu stess u rrefera lill-Kummissjoni għall-banek. (127) Fit-tweġiba tiegħu għall-ittra ta’ defiċenza, il-GTĊ issottometta ċerta informazzjoni dwar il-perċentwal ta’ sjieda tal-gvern f’ċerti banek. Huwa osservat li għall-ewwel, fit-tweġiba tal-kwestjonarju l-GTĊ ddikjara li ma għandux din l-informazzjoni u li ssottometta biss l-informazzjoni f’dan ir-rigward wara li l-Kummissjoni indikat li l-Artikolu 24 tal-Liġi dwar il-Banek Kummerċjali jeħtieġ li l-banek jirrapportaw din l-informazzjoni lis-CBRC. Meta l-Kummissjoni stħarrġet matul iż-żjara ta’ verifika x’kien is-sors ta’ din l-informazzjoni, l-uffiċjal tas-CBRC preżenti ddikjara li ma kienx jaf peress li dipartiment ieħor tas-CBRC huwa responsabbli għall-ġbir ta’ dejta bħal din. Skont l-Artikolu 2 tar-Regolamenti Interim dwar il-Bords ta’ Supe